**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 29 Ιουνίου 2021, ημέρα Τρίτη και ώρα 11.10΄, στην Αίθουσα **Γερουσίας,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης: Συζήτηση των μελών της Επιτροπής με τα μέλη της Επιτροπής Εξωτερικών και Κοινoτικών Υποθέσεων της Βουλής των Αντιπροσώπων της Ιταλικής Δημοκρατίας, σχετικά με τις τελευταίες εξελίξεις στη Νοτιοανατολική Μεσόγειο, το Μεταναστευτικό και η μετά-COVID εποχή.

 O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Παναγιώτα (Νόνη) Δούνια, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Μάξιμος Χαρακόπουλος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Ηγουμενίδης Νικόλαος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, κύριε Πρόεδρε, χαιρόμαστε ιδιαίτερα που έχουμε την ευκαιρία για δεύτερη φορά να έχουμε αυτή τη συνεργασία ανάμεσα στις Επιτροπές μας, στην δική σας Επιτροπή, την Επιτροπή Εξωτερικών Υποθέσεων της Βουλής των αντιπροσώπων της Ιταλίας και την Επιτροπή Εθνικής Άμυνας και Εξωτερικών Υποθέσεων της Βουλής των Ελλήνων. Είναι για μας πραγματική χαρά.

Καταρχήν, να πούμε συγχαρητήρια για την εκλογή του Ιταλού συναδέλφου στην Προεδρία της Επιτροπής για την Μεσόγειο. Χαιρόμαστε ειλικρινά που υπήρξε αυτή η πολύ θετική εξέλιξη όχι μόνο για την φίλη χώρα την Ιταλία, αλλά γενικότερα για όλους μας. Ήταν μια όμορφη εξέλιξη. Καλή επιτυχία στα καθήκοντά του και ευχαριστούμε πάρα πολύ για την καλοσύνη που είχατε να οργανώσετε αυτή τη δεύτερη κοινή μας σύσκεψη, κοινή μας συνεδρίαση, ανάμεσα στις δύο Επιτροπές. Ανάμεσα στην Ρώμη και την Αθήνα, ανάμεσα στην Ιταλία και την Ελλάδα.

Καλημέρα, λοιπόν, από μας και παρακαλώ πάρα πολύ να ακούσουμε τον Πρόεδρο της Ιταλικής Επιτροπής τον κύριο Piero Fassino.

**PIERO FASSINO (Partito Democratico)**: Ευχαριστώ πολύ κύριε Πρόεδρε. Είμαι ευγνώμων για την σημερινή μας συνάντηση και εγώ προσωπικά είμαι ιδιαιτέρως χαρούμενος, για τη δεύτερη αυτή μας συνάντηση, τη δεύτερη συνεδρίαση των δύο Επιτροπών. Πραγματικά, πιστεύω ότι χρειαζόμαστε μια σχέση στενής συνεργασίας, σταθερής, αδιάλειπτης.

Η πρότασή μου, λοιπόν, είναι ότι θα ήταν σκόπιμο και θα ήταν ευχή μας να συναντιούνται οι Επιτροπές μας συχνά δεδομένων των κοινών προβλημάτων και των θεμάτων κοινού ενδιαφέροντος. Θα ήθελα να ευχαριστήσω και εσάς προσωπικά και το Ελληνικό Κοινοβούλιο, τη Βουλή των Ελλήνων, για την υποστήριξη στην εκλογή του συναδέλφου Gennaro Migliore. Μεταξύ άλλων, θα ήθελα να σας πληροφορήσω ότι ο Πρόεδρος κύριος Migliore είναι και Πρόεδρος της Επιτροπής, για την Μεσόγειο και προσφάτως έγινε και μέλος της Διακοινοβουλευτικής Επιτροπής για τη Μεσόγειο. Έχει λοιπόν ιδιότητες που τον καθιστούν ιδιαιτέρως πολύτιμο και ευελπιστώ ότι θα έχετε τη δυνατότητα εξαιρετικής συνεργασίας μαζί του.

Όσον αφορά στις θεματικές που θα συζητήσουμε σήμερα θα έλεγα ότι σίγουρα είναι πολλά. Υπάρχουν όμως τρία θέματα τα οποία θεωρώ ότι θα ήταν σκόπιμο να συζητήσουμε και αποτελούν προτεραιότητα. Το πρώτο θέμα αφορά στη μετανάστευση και τις μεταναστευτικές ροές και εσείς και εμείς είμαστε χώρες πρώτης εισόδου. Είμαστε χώρες που βρεχόμενες από τη Μεσόγειο, είμαστε προορισμός ροών προσφύγων και μεταναστών και ως εκ τούτου, πρέπει να σκεφτούμε, πώς μπορούμε να έχουμε μία ευρωπαϊκή πολιτική, μία ευρωπαϊκή στρατηγική η οποία θα είναι πολύ πιο θαρραλέα και πολύ πιο σταθερή σε σχέση με πριν.

 Το Δουβλίνο μοιάζει ανεπαρκές για τη διαχείριση των μεταναστευτικών ροών, γιατί ουσιαστικά δίνει όλο το βάρος στις χώρες πρώτης εισόδου. Η Φοντερλάιν κατέθεσε μία πρόταση, για το νέο σύμφωνο, για τη μετανάστευση και το άσυλο. Είναι ένα καλό πρώτο βήμα, παραμένει όμως μία πρόταση και γνωρίζουμε πολύ καλά, ότι υπάρχουν πολλές χώρες που αντιτίθενται και θα πρέπει να κατανοήσουμε, πώς μπορούμε να υπερσκελύσουμε το πρόβλημα και να ξεμπλοκάρουμε - αν μου επιτρέπετε τον όρο - την κατάσταση. Εάν δεν το καταφέρουμε αυτό θα υπάρξει πρόβλημα. Θα είναι πάρα πολύ δύσκολο να έχουμε συμφωνία και θα πρέπει να βρούμε μια άλλη λύση.

Θα πρέπει να βρούμε μία συμφωνία, όπως ας πούμε η Συμφωνία της Βαλέτα η οποία δυστυχώς δεν προχώρησε εξαιτίας της πανδημίας. Υπάρχουν χώρες που επιθυμούν να έχουν μία πολιτική κοινή και αλληλέγγυα. Θα μπορούσαν οι χώρες αυτές λοιπόν να ενωθούν και να προσπαθήσουν να διαχειριστούν με καλύτερο και πιο αποτελεσματικό τρόπο τις μεταναστευτικές ροές.

 Έπειτα το δεύτερο θέμα θα μπορούσε να είναι η κατάσταση στην Ανατολική Μεσόγειο. Γνωρίζουμε ότι έχουν ανοίξει πραγματικά πολλά μέτωπα, πολλά θέματα, κυρίως αναφορικά με την πολιτική που ασκεί η Τουρκία και ένα τρίτο θέμα θα μπορούσε να είναι το θέμα της διεύρυνσης των Δυτικών Βαλκανίων. Αυτές θα ήταν οι προτάσεις μου και θα ήθελα να ξεκινήσουμε από το θέμα της μετανάστευσης εάν συμφωνείτε. Ευχαριστώ. Ο λόγος σε εσάς.

**KΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστώ πολύ, κύριε Πρόεδρε. Βεβαίως όπως ακριβώς συμφωνήσαμε έτσι και στην Ατζέντα θα κινηθούμε σε αυτά τα ζητήματα που αφορούν και στις δύο χώρες.

 Σε ό,τι αφορά στο πρώτο ζήτημα στο ζήτημα της μετανάστευσης θυμάμαι πολύ καλά ότι και στην πρώτη μας συνεδρίαση στην κοινή συνεδρίαση των δύο Επιτροπών μας είχαμε καταλήξει όλοι σε ένα συμπέρασμα που ήταν αυτονόητο ότι θα καταλήξουμε, γιατί είναι γνωστές οι θέσεις και της Ιταλίας και της Ελλάδας και μιλώ βεβαίως και με τη σημερινή Κυβέρνηση Εθνικής Ενότητας Ιταλίας του Μάριο Ντράγκι, ότι το καθεστώς του Δουβλίνου, επιβαρύνει υπέρμετρα κάποιες χώρες και κυρίως τις πύλες εισόδου προς την Ευρωπαϊκή Ένωση. Τέτοιες χώρες είναι η χώρα σας η Ιταλία, είναι η χώρα μας ασφαλώς η Ελλάδα και επομένως αυτό το καθεστώς πράγματι, δεν μπορεί να συνεχίζεται.

 Συμφωνώ απόλυτα μαζί σας, κύριε Fassino, κύριε Πρόεδρε, φίλε Piero για αυτό το οποίο είπατε, ότι, δηλαδή, πρέπει να βρούμε μία κοινή Συμφωνία και ότι οι χώρες που αντιτίθενται, που δεν συμφωνούν στο να αλλάξει το καθεστώς, θα πρέπει να αντιληφθούν ότι οι χώρες που αποτελούν πύλες εισόδου, προς την Ευρωπαϊκή Ένωση προσφύγων και μεταναστών, δεν μπορούν να σηκώνουν όλο το βάρος. Είναι ένα επαχθέστατο βάρος, είναι αδύνατο να συμβαίνει αυτό, προκειμένου και να μπορέσουμε να αντιμετωπίσουμε συνολικά σε ένα ευρωπαϊκό επίπεδο το πρόβλημα και δεύτερον να εξασφαλίσουμε σε όλους αυτούς τους ανθρώπους τον απόλυτο σεβασμό των δικαιωμάτων τους και όλων των συνθηκών εκείνων υπό τις οποίες πρέπει να διαβιούν. Η Ελλάδα καταβάλει μια πολύ μεγάλη προσπάθεια, το έχει καταφέρει απόλυτα, αλλά σε κάθε βαθμό αυτό δεν μπορεί να συνεχίζεται. Πρέπει η κάθε χώρα να επωμιστεί τα βάρη της.

 Σε ό,τι αφορά στην Ανατολική Μεσόγειο, θέλω να ξέρετε και μάλιστα πρόσφατα επιβεβαιώθηκε αυτό και από την παρουσία του Έλληνα Πρωθυπουργού του Κυριάκου του Μητσοτάκη στο Συμβούλιο Κορυφής ότι η Ελλάδα, επιθυμεί διαύλους επικοινωνίας με την Τουρκία, καλές σχέσεις με την Τουρκία, βεβαίως, όμως, στη βάση πάντοτε του Διεθνούς Δικαίου και με τον αμοιβαίο σεβασμό και από τις δύο πλευρές των σχέσεων και των αρχών που ορίζουν μια καλή γειτονία.

 Έχουμε καλέσει, επανειλημμένως, την Τουρκία να σταματήσει αυτή την προκλητική συμπεριφορά σε βάρος της χώρας μας, σε βάρος των άλλων χωρών της περιοχής, σε βάρος της Κυπριακής Δημοκρατίας. Είναι τραγικό αυτό που συμβαίνει, αγαπητοί φίλοι από την Ιταλική Βουλή.

Η Τουρκία ένα υποψήφιο προς ένταξη κράτος στην Ευρωπαϊκή Ένωση να απειλεί και, μάλιστα, ανοικτά με απειλές πολέμου δύο πλήρη κράτη μέλη της Ευρωπαϊκής Ένωσης, την Ελλάδα και την Κύπρο. Μάλιστα, να αμφισβητεί ανοιχτά και τα κυριαρχικά δικαιώματά τους και την εθνική κυριαρχία, εν προκειμένω, όταν μιλάμε, για την Κύπρο και με όλα αυτά που έχουν γίνει με τις παράνομες γεωτρήσεις.

Επομένως, πρέπει σε κάθε περίπτωση να αντιληφθεί η Τουρκία ότι αυτή η ανοχή, την οποία έχει δείξει η Ευρωπαϊκή Ένωση στη συμπεριφορά της, δεν είναι δείγμα αδυναμίας, αλλά είναι δείγμα καλής θέλησης, προκειμένου η Τουρκία να έρθει και να σεβαστεί αυτό που όλα τα κράτη σέβονται, για να μπορούν να έχουν αρμονικές σχέσεις μεταξύ τους, δηλαδή, τις αρχές του Διεθνούς Δικαίου.

Έχουμε το δικό μας παράδειγμα, της Ιταλίας και της Ελλάδος, κύριε Πρόεδρε, κυρίες και κύριοι συνάδελφοι, υπογράψαμε πέρυσι τον Ιούλιο τη Συμφωνία, για την οριοθέτηση των θαλασσίων ζωνών και περιμένουμε με χαρά την ολοκλήρωση της κυρωτικής διαδικασίας από τη δική σας πλευρά. Εμείς από τη δική μας πλευρά έχουμε ολοκληρώσει αυτές τις διαδικασίες. Τον Αύγουστο του 2020, ενάμιση μήνα μετά, υπογράψαμε και τη μερική οριοθέτηση με την Αίγυπτο. Με την Αλβανία, έχουμε ήδη συμφωνήσει πως θα πάμε με ένα συνυποσχετικό που θα ορίσουμε τη συγκεκριμένη διαφορά, για τον ορισμό αυτών των θαλασσίων ζωνών σε ένα διεθνές δικαιοδοτικό όργανο. Δηλαδή, στη Χάγη, εν προκειμένω, για να λύσουμε τις διαφορές, όπως πρέπει να συμβαίνει πάντοτε, όταν δύο κράτη εντοπίζουν κάποιες διαφορές και θέλουν με έναν ειρηνικό, δημοκρατικό τρόπο να μπορέσουν να τις διευθετήσουν.

Σε ό,τι αφορά στο θέμα της διεύρυνσης των δυτικών Βαλκανίων, θέλω να ξέρετε ότι η Ελλάδα έχει ταχθεί ανοιχτά υπέρ της διεύρυνσης. Είναι η χώρα που επειδή βρίσκεται και στην περιοχή της βαλκανικής, επιθυμεί όλες οι χώρες να γίνουν κράτη- μέλη της Ευρωπαϊκής Ένωσης και θέλει να βοηθήσει προς αυτή την κατεύθυνση. Βεβαίως, όμως, όλο αυτό να σημαίνει ότι όλα αυτά τα κράτη ακολουθούν την προβλεπόμενη διαδικασία, τηρούν τα συμφωνημένα, γιατί είναι και αυτό πάρα πολύ σημαντικό.

Εμείς, λοιπόν, από την πλευρά μας, όχι μόνον προσπαθούμε να βοηθήσουμε όσο περισσότερο μπορούμε, αλλά έχουμε ταχθεί ανοιχτά, ότι μια μεγάλη ευρωπαϊκή οικογένεια είναι σίγουρα πιο εύκολο να επιλύει τα όποια προβλήματα αναφυούν στην πορεία, παρά κράτη τα οποία είναι ασύνδετα μεταξύ τους και απλώς ευκαιριακά κάθονται σε ένα τραπέζι, για να λύσουν τις όποιες διαφορές τους.Με αυτή την έννοια, λοιπόν, ευχαριστώ πάρα πολύ κύριε Fassino, για όσα είπατε στη δική σας τοποθέτηση. Από τη δική μου πλευρά και εγώ οριοθέτησα που θα κινηθούμε.

Θα παρακαλέσω να ξεκινήσουμε τη διαδικασία και θυμάμαι ότι την πρώτη φορά, στην πρώτη μας συνεδρίαση, ξεκινήσαμε δίνοντας το λόγο σε Έλληνα Βουλευτή. Έτσι, θα παρακαλούσα, λοιπόν, να ξεκινήσετε εσείς τη διαδικασία, δίνοντας το λόγο σε έναν συνάδελφό βουλευτή από την Ιταλική Βουλή. Από κει και πέρα, να ακολουθήσουμε αν θέλετε ή ανά δυο τους ομιλητές, δύο από το ιταλικό, δύο από το Ελληνικό Κοινοβούλιο ή ανά έναν. Έχουμε συμφωνία στη διαδικασία να είναι οι εισηγήσεις τετράλεπτες, με πεντάλεπτο των βασικών εισηγητών και τρίλεπτες τοποθετήσεις συναδέλφων, για να έχουν την ευκαιρία όσο το δυνατόν περισσότεροι να μιλήσουν.

Παρακαλώ, λοιπόν, κύριε Πρόεδρε, Fassino, να πάρετε το λόγο και να ξεκινήσετε εσείς τη διαδικασία. Ευχαριστούμε πολύ.

Το λόγο έχει ο κ. Fassino.

**PIERRO FASSINO (Partito Democratico):** Σας ευχαριστώ πολύ, κύριε Πρόεδρε, θα ήθελα πριν δώσω το λόγο σε συναδέλφους, θα ήθελα να εκφράσω κάποιες σκέψεις γύρω από την Ανατολική Μεσόγειο και τα Βαλκάνια και αναφορικά με όλα όσα είπατε.

Όσον αφορά στα βαλκάνια, πιστεύουμε και εμείς ακράδαντα ότι πρέπει να επιταχύνουμε τη διαδικασία διεύρυνσης. Έχουν περάσει 18 χρόνια από το Ευρωπαϊκό Συμβούλιο της Θεσσαλονίκης και δεν έχουμε ακόμη καταφέρει να καταλήξουμε σε κάποια συμπεράσματα.

Υπάρχει, λοιπόν, κίνδυνος να συνεχιστεί αυτή η διαδικασία για πολλά χρόνια ακόμη. Πρέπει να επιταχυνθεί απαραιτήτως, να επιταχυνθούν οι διαπραγματεύσεις με τη Σερβία και το Μαυροβούνιο, την Αλβανία, τη βόρεια Μακεδονία. Υπάρχει, βεβαίως, το βέτο της Βουλγαρίας. Θα γίνουν εκλογές στη χώρα αυτή στις 11 Ιουλίου, μέχρι τότε παραμένει η κατάσταση ως έχει, όμως αυτό δεν είναι αποδεκτό, το να επιβάλει μια χώρα, δηλαδή, βέτο σε μια διαδικασία πολυμερή, προς όφελος όλων.

Πρέπει, λοιπόν, να ασκήσουμε πίεση στις αρχές της Βουλγαρίας, ώστε να αρθεί το βέτο αυτό και ευελπιστώ ότι η Προεδρία της Σλοβενίας, που είναι μια χώρα της περιοχής, θα καταφέρει να άρει αυτό το εμπόδιο και ευελπιστώ ότι και ο πρέσβης της Σλοβενίας θα μπορεί να μιλήσει για το θέμα αυτό και να προωθήσει το θέμα αυτό, μεταξύ των άλλων της Σλοβενικής Προεδρίας.

Όσον αφορά στην Ανατολική Μεσόγειο και εμείς είμαστε ιδιαιτέρως ανήσυχοι για την ηγεμονική αυτή πολιτική που ασκεί η Τουρκία. Βεβαίως, κάθε χώρα έχει δικαίωμα να ασκεί την εξωτερική πολιτική, αλλά χωρίς να αποσταθεροποιεί το διεθνές δίκαιο και αυτή είναι μια κατάσταση που πρέπει να αλλάξει. Πρέπει να ασκηθούν πιέσεις και προς αυτή την κατεύθυνση και η Ευρωπαϊκή Ένωση στα πλαίσια του πρόσφατου Ευρωπαϊκού Συμβουλίου το έκανε. Θα πρέπει να συνεχίσει να ασκεί πιέσεις, προκειμένου η Τουρκία να συμβαδίζει με τους κανόνες του Διεθνούς Δικαίου.

Πρέπει, λοιπόν, να ασκήσουμε πίεση και προς αυτή την κατεύθυνση και για την σταθερότητα της Ανατολικής Μεσογείου και για το θέμα της Κύπρου θα πρέπει να δρομολογηθούν εκ νέου οι διαπραγματεύσεις με στόχο την επίλυση επί τη βάση των Ηνωμένων Εθνών. Βεβαίως, η Τουρκία θα πρέπει να συμμετάσχει στις δυτικές πολιτικές. Δηλαδή, η Τουρκία, πέραν του ότι είναι μέλος συνδεδεμένο με την Ευρωπαϊκή Ένωση, με την Τελωνειακή Ένωση, είναι υποψήφιο μέλος εισδοχής είναι και μέλος του ΝΑΤΟ. Πρέπει, λοιπόν, να τεθεί ως θέμα και πρέπει να έχει την ανάλογη συμπεριφορά, ως μέλος της Ατλαντικής Συμμαχίας.

 Θα ήθελα τώρα να δώσω τον λόγο στον συνάδελφο, κ. Αθανάσιο Δαβάκη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να πούμε κύριε Fassino, ότι ο κ. Δαβάκης είναι βουλευτής από την περιοχή της Πελοποννήσου, της Νοτίου Ελλάδας και Πρόεδρος της Επιτροπής Εξοπλισμών. Προφανώς έχει κάποιο τεχνικό θέμα δεν ξέρουμε αν μας ακούει, αλλά να ξεκινήσουμε, αν έχετε την καλοσύνη πρώτα με τους εισηγητές, τους εκπροσώπους των κομμάτων και να κάνουμε ένα δεύτερο κύκλο.

Να ξεκινήσουμε από την Ιταλία. Απλώς παράκληση να πούμε ότι συμμετέχουν παρακολουθώντας τη διαδικασία οι δύο πρέσβεις, η Ιταλίδα πρέσβης στη χώρα μας, κυρία Patricia Falcinelli και ο κ. Θεόδωρος Πασσάς, πρέσβης της Ελλάδος στην Ιταλία, στη Ρώμη.

Να δώσουμε και τους χαιρετισμούς προς την Ιταλική Βουλή του Προέδρου του Ελληνικού Κοινοβουλίου, κ. Κωνσταντίνου Τασούλα. Μαζί μας βρίσκεται και ο πρώην Πρόεδρος της Βουλής κ. Νικόλαος Βούτσης, ο οποίος στη συνέχεια θα πάρει και το λόγο.

Κύριε Fassino, θέλετε να ξεκινήσουμε με έναν Ιταλό συνάδελφο; Αν νομίζετε ότι είστε έτοιμοι από την πλευρά σας να ακούσουμε τον Ιταλό συνάδελφο και να πάμε εναλλάξ, αλλιώς ορίστε έναν άλλο τρόπο διαδικασίας, για να κάνουμε όσο πιο εποικοδομητική αυτή τη συνεργασία.

**PIERO FASSINO (Partito Democratico):** Ναι βεβαίως κ. Πρόεδρε και εγώ θα ήθελα να χαιρετίσω την πρέσβη κυρία Falcinelli και τον πρέσβη κύριο Πασσά. Θα ήθελα και εγώ να σας μεταφέρω τους χαιρετισμούς του Προέδρου της Βουλής κύριο Fico.

Να δώσω τον λόγο στον συνάδελφο Migliore, μέλος της Επιτροπής μας, που προσφάτως εξελέγη και Πρόεδρος της Κοινοβουλευτικής Συνέλευσης για τη Μεσόγειο.

**GENNARO MIGLIORE (Πρόεδρος Κοινοβουλευτικής Συνέλευσης για τη Μεσόγειο):** Ευχαριστώ πολύ Πρόεδρε κ. Fassino, ευχαριστώ πολύ κύριε Πρόεδρε της Επιτροπής της Βουλής των Ελλήνων. Θα ήθελα κι εγώ να χαιρετίσω τους δύο πρέσβεις την κυρία Falcinelli και τον κύριο Πασσά και θα ήθελα να ευχαριστήσω από καρδιάς, πραγματικά, για την υποστήριξη που η Βουλή των Ελλήνων μού έδωσε κατά την εκλογή μου ως Πρόεδρο της Κοινοβουλευτικής Επιτροπής, για την Μεσόγειο. Θα ήθελα να καταθέσω την δέσμευσή μου υπέρ των δράσεων μας προς το κοινό συμφέρον. Ο κ. Fassino πραγματικά έχει δρομολογήσει σημαντικότατες δράσεις και πραγματικά επιθυμώ να συνεργαστώ στενά με τη Βουλή των Ελλήνων και με τους δύο πρέσβεις, που έχουν δουλέψει πολύ προς αυτήν την κατεύθυνση και προς την επίτευξη των επιθυμητών αποτελεσμάτων.

Θα ήθελα και εγώ να εκφράσω κάποιες σύντομες σκέψεις. Εμείς, με την Ελλάδα έχουμε μια σχέση θεμελιώδους σημασίας, γιατί έχουμε πολύ κοινά θέματα τα οποία είναι πέρα των τωρινών καταστάσεων και προβλημάτων. Έχουμε κοινές ρίζες. Όσον αφορά στην μεταναστευτική κρίση η κατεύθυνσή μας, αλλά και η δυνατότητα συνεργασίας με την Ισπανία, είναι να δρομολογηθεί μία στενή συνεργασία γιατί βεβαίως οι χώρες πρώτης εισόδου θα πρέπει να αλλάξουν ουσιαστικά την τρέχουσα κατάσταση. Θα πρέπει να αλλάξει η κατάσταση που έχουν υποστεί μέχρι σήμερα. Ελπίζουμε, λοιπόν, ότι θα μπορέσουμε να βρούμε μία στρατηγική, για την αλλαγή του Δουβλίνου και για την συνεργασία, μεταξύ όλων των χωρών που επιθυμούν να συνεργαστούν προς αυτήν την κατεύθυνση. Πρέπει, όμως, να υπάρχει μία καθοδήγηση από την Ευρωπαϊκή Ένωση. Δεν μπορούμε, βεβαίως, εμείς να ανεχτούμε τους εκβιασμούς των χωρών, που δέχονται τη βοήθεια της Ευρωπαϊκής Ένωσης, αλλά δεν βοηθούν, προς την επίλυση κοινών προβλημάτων της Ευρωπαϊκής Ένωσης.

Όσον αφορά τώρα την Τουρκία, θεωρώ ότι η Ευρωπαϊκή ενότητα είναι μείζονος σημασίας στην προσπάθεια υπεράσπισης των συμφερόντων της Ηπείρου μας, της Ελλάδος και της Κύπρου που είναι δύο κράτη-μέλη. Θα μπορούσαμε άμεσα να βιώσουμε ένα σημείο πραγματικής καμπής και αυτό είναι ένα ερώτημα που θέτω και προς τις ελληνικές αρχές. Δηλαδή, να δρομολογηθεί μια διαδικασία πιο ήρεμη, πιο αρμονική σε σχέση με το παρελθόν και σε σχέση με τους προηγούμενους μήνες. Είναι αρκετά πιθανό αυτό, όμως, βεβαίως δεν πρέπει να επαναπαυόμαστε. Θα ήταν, όμως, ίσως περισσότερο εφικτό να δρομολογηθεί μία πιο αποτελεσματική συζήτηση. Βέβαια η κυβέρνηση Ερντογάν αποδεικνύεται μια κυβέρνηση που ακολουθεί μία στρατηγική παντελώς αποσταθεροποιητική, μία ηγεμονική στρατηγική. Βεβαίως, δεν είναι η θέση του συνόλου της Τουρκίας αυτή. Θα πρέπει όμως να εδραιωθεί ένας διάλογος και αυτό θα πρέπει να γίνει με πάρα πολύ αποφασιστικό τρόπο, ανεξάρτητα από τις αρχές του Διεθνούς Δικαίου.

Ο διάλογος είναι κάτι που κινείται προς όφελος όλων, αλλά θα είναι και προς όφελος της Τουρκίας. Η Τουρκία μόνο να κερδίσει μπορεί εάν συμμετέχει στο διάλογο. Σίγουρα έχει πολλά να χάσει αν εξακολουθήσει να εφαρμόζει αυτή την πολιτική απειλών και συγκρούσεων.

Θεωρώ, ότι η Ευρώπη, θα πρέπει, με κάθε τρόπο, να εκφράζει αυτή την άποψη. Σίγουρα ο διάλογος είναι η προτιμότερη λύση. Αυτό είναι κάτι που πρέπει να επαναλαμβάνουμε συνεχώς και που η Ευρωπαϊκή Ένωση. θα πρέπει να επαναλαμβάνει συνεχώς. Ο διάλογος είναι σίγουρα ο καλύτερος δρόμος και δεν θα επιτρέψουμε άλλες λύσεις. Δείτε τι συμβαίνει με τη Λιβύη. Νομίζω, λοιπόν, ότι η αλληλεγγύη μεταξύ όλων ημών, είναι θεμελιώδους σημασίας. Σας ευχαριστώ πολύ για το λόγο και ελπίζω να μπορούμε να συνεργαστούμε άμεσα σε πολλά άλλα θέματα.

**PIERO FASSINO (Partito Democratico):** Το λόγο έχει ο κ. Δαβάκης.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρέμβω και να παρακαλέσω εσάς κ. Fassino και τον κ. Δαβάκη, έχουμε λίγο μία πρώτη σειρά τοποθετήσεων από τους εκπροσώπους των κομμάτων, θα παρακαλέσω λοιπόν τον Πρόεδρο της Επιτροπής Εξοπλισμών, αν έχει τη καλοσύνη, να περιμένει λίγο, για να ολοκληρώσουμε πρώτα όλα τα κόμματα με τους εκπροσώπους με τις αρχικές τοποθετήσεις.

Αν δεν έχετε αντίρρηση, κ. Fassino, να ξεκινήσουμε με τον βουλευτή της Νέας Δημοκρατίας, τον κ. Θεόδωρο Ρουσόπουλο, ο οποίος είναι πρώην Υπουργός, ο οποίος θα μας δώσει τις βασικές θέσεις του κόμματός του, για τα θέματα της ατζέντας. Να ξέρετε, ότι στην Ελληνική Βουλή, όπου υπάρχουν έξι κόμματα, αυτή τη στιγμή, οι εκπρόσωποί τους βρίσκονται εδώ. Τα θέματα αυτά, είναι θέματα που απασχολούν πολύ συχνά τον ελληνικό πολιτικό προβληματισμό για το πώς πάμε και βλέπετε, ότι και από την πλευρά μας κάνουμε ότι μπορούμε για να οικοδομήσουμε αυτή την ειρήνη στη περιοχή μας. Τα πρόσφατα ταξίδια και του Πρωθυπουργού στη Λιβύη και άλλων εκπροσώπων διαφόρων κομμάτων στις επαφές που έχουν με τους ξένους αξιωματούχους, συγκλίνουν προς αυτή τη κατεύθυνση, να οικοδομήσουμε όλοι μαζί την ειρήνη στη περιοχή μας.

Παρακαλώ, κ. Ρουσόπουλε, έχετε το λόγο.

**ΘΕΟΔΩΡΟΣ ΡΟΥΣΟΠΟΥΛΟΣ: (Εκπρόσωπος της Νέας Δημοκρατίας):** Ευχαριστώ πολύ, κύριε Πρόεδρε. Αγαπητοί συνάδελφοι της Ιταλικής Βουλής, σας καλωσορίζω στη κοινή συνεδρίαση των επιτροπών μας. Πρώτο κοινό μας θέμα, όπως ειπώθηκε ήδη, είναι το μεταναστευτικό. Ξεκινώ, λέγοντας, ότι η ιστορία της ανθρωπότητας γράφτηκε πάνω σε διαρκείς μεταναστεύσεις. Ας μην το ξεχνάμε αυτό, όλες είχαν ως κίνητρο είτε την επιβίωση από κινδύνους, είτε από την εξεύρεση καλύτερων συνθηκών ζωής.

Μόλις τον 20ο αιώνα, άρχισαν να μπαίνουν κανόνες στις μετακινήσεις πληθυσμών, ανάλογα με τις συμφωνίες των κρατών, μεταξύ τους, ή ανάλογα με τις ανοχές κάθε κοινωνίας. Η αραβική άνοιξη και οι συνακόλουθες συγκρούσεις σε χώρες της περιοχής, γέννησαν ένα νέο προσφυγικό πρόβλημα, για το οποίο η Ευρώπη, δεν ήταν έτοιμη. Το βάρος έπεσε στις χώρες της Νοτιοανατολικής Μεσογείου και ιδίως στην Ελλάδα, την Ιταλία, την Ισπανία και τη Μάλτα.

Οι Έλληνες βιώσαμε πολλές φορές τη προσφυγιά. Το 1922 στη μικρασιατική καταστροφή, στη συστηματική εξόντωση των συμπατριωτών μας τις δεκαετίες του 50΄ και του 60΄ στην Κωνσταντινούπολη και φυσικά στην Κύπρο με την εισβολή του 1974, συνθήκες που έχουν ευαισθητοποιήσει τον λαό μας και που όλοι διαπιστώσαμε στην υποδοχή των κατατρεγμένων θυμάτων του πολέμου της Συρίας, όταν έφθαναν κατά χιλιάδες στα νησιά μας. Στο μεταξύ, όμως, πολίτες χωρών που δεν επλήγησαν από πόλεμο ή δεν απειλούνται από δικτατορικά καθεστώτα, επέλεξαν μαζικά να κινηθούν προς την Ευρώπη. Ποιος θα ήταν αντίθετος στην αναζήτηση καλύτερης ζωής; Με ποιους όρους όμως; Η Ευρωπαϊκή Ένωση, άφησε το βάρος στις χώρες υποδοχής, κρυπτόμενη πίσω από σχετική, αλλά ελλιπή οικονομική βοήθεια, χωρίς να ενδιαφέρεται, για την αλλοίωση της ζωής που βίωναν οι δικές μας ακριτικές περιοχές, από τη μεγάλη μεταναστευτική πίεση.

Μετά από εμπειρία δέκα ετών, ξεκίνησε η συζήτηση στην Ευρωπαϊκή Επιτροπή, για να αλλάξει το Δουβλίνο 2, με ένα νέο σύμφωνο μετανάστευσης και ασύλου και μηχανισμό μετεγκατάστασης, μεταξύ των ευρωπαϊκών κρατών.

Πιστεύουμε ότι, εκτός των άλλων, ο νέος μηχανισμός, θα πρέπει να λαμβάνει υπόψη το μέγεθος της χώρας, αλλά και το ΑΕΠ της και να διανέμει αναλογικά και δίκαια τα βάρη της μετανάστευσης, μεταξύ των ευρωπαϊκών κρατών-μελών. Οι χώρες του βορρά της Ευρωπαϊκής Ένωσης, πρέπει να αντιληφθούν ότι η Λέσβος και η Λαμπεντούζα είναι και δικό τους έδαφος και αντιστοίχως τα δικά τους εδάφη ως ευρωπαϊκά εδάφη, πρέπει να μοιραστούν το βάρος της μετεγκατάστασης, μέσω ενός υποχρεωτικού μηχανισμού αλληλεγγύης. Οι βόρειες χώρες της ευρωπαϊκής οικογένειας, αν και όχι όλες οφείλω να πω, συνήθισαν να κουνάνε το δάκτυλο στον νότο, κατάσταση που εκτροχιάσθηκε την περίοδο της μεγάλης οικονομικής κρίσης, όταν για κάποιους από αυτούς οι τέσσερις χώρες του νότου ήταν απλώς, από τα αρχικά των χωρών, PIGS, PORTUGAL, ITALY, GREECE and SRAIN, δηλαδή, γουρούνια.

Τον Δεκέμβριο του 2019 βρισκόμουν στο Παρίσι σε συνεδρίαση της Επιτροπής Προσφυγικού του Συμβουλίου της Ευρώπης, στην οποία είμαι μέλος, ανέφερα, λοιπόν, τότε το πρόβλημα, που αντιμετώπιζε μεταξύ των άλλων η χώρα μου με 4.000 ασυνόδευτα ανήλικα παιδιά. Μετρημένοι στα δάχτυλα του ενός χεριού εκείνοι που αντέδρασαν και να σκεφθείτε πως θα αρκούσε για κάθε μία από τις χώρες του Ευρωπαϊκού Συμβουλίου να πάρει μόλις 90 παιδιά στο έδαφός της. Η αλληλεγγύη εκφραζόταν μεν με μεγάλα λόγια, αλλά όταν φθάναμε στα έργα οι περισσότεροι αδιαφορούσαν. Η Ελληνική Κυβέρνηση τότε και προσωπικά ο Πρωθυπουργός, Κυριάκος Μητσοτάκης, ανέλαβαν σχετική πρωτοβουλία και με διαρκή ευαισθητοποίηση, κάποιες χώρες της Ευρώπης, κατάφεραν και πήραν ορισμένα από τα παιδιά αυτά στο έδαφός τους.

Κυρίες και κύριοι συνάδελφοι, η Ελλάδα τα τελευταία δύο χρόνια δεν είχε απώλειες ζωών στο Αιγαίο, διεκπεραίωσε 80.000 αιτήσεις ασύλου και από 41.000 διαμένοντες στα νησιά του Αιγαίου σήμερα έχουμε μόλις 7.000, οι οποίοι ζουν σε πέντε Κέντρα Υποδοχής σε ανθρώπινες συνθήκες και όχι στην ντροπή της Μόριας. Μάλιστα, τα ασυνόδευτα παιδιά, δεν κρατούνται πλέον σε αστυνομικά τμήματα, αλλά σε συνθήκες αξιοπρεπούς διαβίωσης σε σπίτια ή άλλες ειδικές εγκαταστάσεις. Στις προτάσεις της Ελληνικής Κυβέρνησης προς την Ευρωπαϊκή Επιτροπή, έχουμε την άποψη πως οι δικαιούχοι διεθνούς προστασίας, πρέπει να γίνονται υπήκοοι όλης της Ευρωπαϊκής Ένωσης και να έχουν ευκαιρίες ένταξης σε χώρα της επιλογής τους.

Θα ήθελα τώρα να πω δυο λόγια για την Τουρκία, την οποία η Ελλάδα προσφάτως αναγνώρισε ως ασφαλή χώρα προέλευσης, για τους ανθρώπους που φθάνουν από τη Συρία. Δεχόμαστε ότι τα τελευταία χρόνια η Τουρκία έχει σηκώσει μεγάλο βάρος της μεταναστευτικής κρίσης και η Ευρωπαϊκή Ένωση οφείλει να εκπληρώνει τις υποχρεώσεις της - μόλις πρόσφατα στο Συμβούλιο Κορυφής αυτό επαναβεβαιώθηκε- ωστόσο η Τουρκία παραβιάζει διαρκώς το Διεθνές Δίκαιο, άλλοτε χρησιμοποιώντας τους πρόσφυγες ως όπλα εισβολής σε ευρωπαϊκό έδαφος, όπως έκανε τον Φεβρουάριο του 2020, άλλοτε ανεχόμενη, ανεχόμενη προσέξτε, αν όχι υποδαυλίζοντας, τους σύγχρονους δουλεμπόρους, που με τρύπια φουσκωτά, στέλνουν ανήλικα παιδιά και τους γονείς τους στο θάνατο.

 Αμφισβητεί διεθνείς συνθήκες, όπως εκείνη της Λοζάνης, καθώς και το Δίκαιο της Θάλασσας και στη, μεν, Ανατολική Μεσόγειο και Μαύρη Θάλασσα διεκδικεί για τον εαυτό της τα 12 μίλια χωρικών υδάτων, στο, δε, Αιγαίο θεωρεί ότι αυτό είναι casus belli, εάν η Ελλάδα αποτολμήσει, όπως λέει η Τουρκία, να προχωρήσει σε αυτό το προνόμιο, που έχει από το Διεθνές Δίκαιο της Θάλασσας.

Η Ελλάδα αναγνωρίζει ως μια και μοναδική διαφορά, μεταξύ Ελλάδος και Τουρκίας τη νησιωτική υφαλοκρηπίδα και την αντίστοιχη ΑΟΖ στο Αιγαίο και στην Ανατολική Μεσόγειο. Είμαστε διατεθειμένοι να λύσουμε αυτή τη διαφορά στο Διεθνές Δικαστήριο, εφόσον υπάρξει συνυποσχετικό με την Τουρκία, όπως άλλωστε κάναμε, πολύ διαφορετικά και με πολιτισμένο τρόπο, πριν από λίγους μήνες, λύνοντας αυτό το θέμα με τη γειτονική μας Ιταλία. Θα ήθελα να κλείσω την ομιλία μου με σύντομη αναφορά στις λοιπές εξελίξεις στη Νοτιοανατολική Μεσόγειο.

Στο Ισραήλ η χώρα μας υποστηρίζει την ειρηνευτική διαδικασία υπέρ μιας δίκαιης, βιώσιμης και συνολικής λύσης δύο κρατών εντός των ορίων του 1967, με τα Ιεροσόλυμα ως πρωτεύουσα και των δύο κρατών, σύμφωνα με τις σχετικές αποφάσεις των Ηνωμένων Εθνών και το Διεθνές Δίκαιο.

 Στη Λιβύη τασσόμαστε υπέρ της εξεύρεσης μιας πολιτικής λύσης λιβυκής ιδιοκτησίας, σύμφωνα με τις σχετικές αποφάσεις του Συμβουλίου Ασφαλείας των Ηνωμένων Εθνών και τα συμπεράσματα της διαδικασίας του Βερολίνου. Βασικό προς αυτή την κατεύθυνση είναι η αποχώρηση των ξένων δυνάμεων και μισθοφόρων μαχητών, καθώς και ο τερματισμός των παρεμβάσεων τρίτων χωρών.

Τέλος, στη Συρία τασσόμαστε σταθερά υπέρ της επίτευξης βιώσιμης λύσης, μέσω διαπραγματεύσεων, που θα συμμετέχουν όλες οι εμπλεκόμενες παρατάξεις. Στόχος μας είναι η ενότητα, η εθνική κυριαρχία και η ακεραιότητα της Συρίας, η αποχώρηση των ξένων δυνάμεων και η επιστροφή των προσφύγων στις εστίες τους, σύμφωνα με την απόφαση του Συμβουλίου Ασφαλείας του ΟΗΕ. Το μέλλον της Συρίας, θεωρούμε ότι θα πρέπει να αποφασισθεί από τους ίδιους τους Σύριους και ελπίζουμε πως οι εργασίες της Συνταγματικής Επιτροπής θα αποδώσουν θετικά αποτελέσματα. Συνακόλουθα, όσον αφορά στην απόδοση ευθυνών για εγκλήματα πολέμου και παραβιάσεις ανθρωπίνων δικαιωμάτων, αυτά θα πρέπει να αφορούν σε όλες τις εμπλεκόμενες πλευρές. Καθώς δεν έχω χρόνο μένω στα όσα είπε εισαγωγικά ο Πρόεδρος της Επιτροπής μας στα θέματα των δυτικών Βαλκανίων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κ. Ρουσόπουλε.

Να σας πω, κύριε Fassino, κυρίες και κύριοι συνάδελφοι της Ιταλικής Βουλής, ότι η Ελληνική Επιτροπή Άμυνας και Εξωτερικών έχει 54 μέλη από τα 300 συνολικά μέλη του Ελληνικού Κοινοβουλίου. Σήμερα συνεδριάζουμε στην ιστορική αίθουσα της Γερουσίας. Η Ελλάδα είχε δύο φορές και Σώμα Γερουσίας στον κοινοβουλευτικό της βίο. Μαζί μας βρίσκονται πολλοί συνάδελφοι, οι οποίοι παρακολουθούν είτε διά ζώσης είτε διαδικτυακά, από την Επιτροπή μας, σχεδόν το σύνολο της Επιτροπής, όλοι οι συνάδελφοι πολλοί αξιόλογοι, ανάμεσα σε αυτούς και πολλοί συνάδελφοι που είχαν θέσεις ευθύνης στα Υπουργεία Εξωτερικών και Άμυνας κατά καιρούς.

Παρακαλώ, κύριε Fassino, παρακαλώ την ιταλική πλευρά.

**PIERRO FASSINO:** **( Partito Democratico)**:Ευχαριστώ πολύ

Ο συνάδελφος κ. Ρουσόπουλος επεκτάθηκε και σε άλλα θέματα γύρω από τα οποία θα πω λίγα λόγια αργότερα.

Ο Paolo Formentini, Αντιπρόεδρος της Επιτροπής Εξωτερικών και μέλος του κόμματος της LEGA έχει το λόγο.

**PAOLO FORMENTINI:** **Αντιπρόεδρος της Επιτροπής Εξωτερικών και μέλος του κόμματος της LEGA έχει το λόγο.** Ευχαριστώ, κύριε Πρόεδρε.

Ο διάλογος, ανάμεσα στις δύο Επιτροπές είναι θεμελιώδους σημασίας γιατί βρεχόμαστε από την ίδια θάλασσα, μία θάλασσα που παρουσιάζει κοινά προβλήματα. Έχει ήδη ειπωθεί, θα πρέπει να το επαναλάβουμε ότι πρέπει να καταπολεμήσουμε την παράνομη διακίνηση ανθρώπων, μια παράνομη διακίνηση που λαμβάνει χώρα στις δικές μας ακτές, στις ακτές της Ιταλίας και της Ελλάδος, δύο χώρες, που για χρόνια αφέθηκαν ολομόναχες από την Ευρωπαϊκή Ένωση. Η παρέμβαση της Ευρωπαϊκής Ένωσης σήμερα, πρέπει να είναι διαρθρωμένη και δομημένη και θα πρέπει να εκ κινείται από την Frontex στα πλαίσια αλληλεγγύης, η οποία δεν έχει ακόμη επαρκώς εκφραστεί - αναφέρθηκε σε αυτό και ο Πρόεδρος κ. Fassino. Αναφερθήκαμε στη Συμφωνία της Βαλέτα. Είναι κοινά τα συμφέροντα των δύο χωρών μας. Θα πρέπει, λοιπόν, να επανακινηθεί ο διάλογος και θα πρέπει να συγκρατηθεί η Τουρκία.

Εγώ είμαι μέλος της Κοινοβουλευτικής Αντιπροσωπείας στη Συνέλευση του ΝΑΤΟ, στην Ολομέλεια του ΝΑΤΟ και πραγματικά έχω μπορέσει από κοντά να παρατηρήσω πόσο δύσκολος είναι ο διάλογος, ανάμεσα στην Ελλάδα και την Τουρκία. Είναι ένας διάλογος, που διεξάγεται με ιδιαίτερη ένταση. Έχω, επίσης, μπορέσει να δω τις δυσκολίες σε επίπεδο Κυπριακού. Εμείς ως Δύση δεν πρέπει να ξεχάσουμε αυτό το οποίο έγινε. Δεν πρέπει να προτείνουμε εκ νέου σταυροφορίες, προφανώς, αλλά δεν πρέπει να επιτρέψουμε και την ακύρωση των αξιών μας. Θυμίζω αυτό που έγινε στο Ναγκόρνο Καραμπάχ. Υπάρχει μία οπισθοδρόμηση σε όλα τα επίπεδα, για τους χριστιανικούς πληθυσμούς.

Εμείς σε επίπεδο αξιών, θα πρέπει να έχουμε ένα κοινό μέτωπο. Μας ενώνουν οι αξίες. Μας ενώνουν βεβαίως και τα εμπορικά συμφέροντα και ενδιαφέροντα, αλλά μας ενώνουν και κυρίως οι αξίες. Δεν μπορεί κάποιος να θεωρείται μέρος της Δύσης, εάν δεν σέβεται τις αξίες της ελευθερίας και της δημοκρατίας, αλλά και της θρησκευτικής ελευθερίας.

Για όλα όσα έγιναν προσφάτως έχουν γίνει άπειρες δηλώσεις, για τη Γενοκτονία των Αρμενίων. Έχουμε όλοι δυστυχώς παρακολουθήσει ανήμποροι, κατά κάποιον τρόπο, αυτή την Γενοκτονία. Θα πρέπει με κάθε τρόπο να καταδικάσουμε αυτά τα γεγονότα και να μην επιτρέψουμε να ξανασυμβούν.

Όσον αφορά σε οικονομικό επίπεδο, το έχω επαναλάβει πολλάκις. Τα νερά της Κύπρου είναι χωρικά ύδατα της Ευρωπαϊκής Ένωσης και αυτό είναι κάτι που δεν πρέπει να ξεχνάμε. Για το «Γιαβούζ», θυμόμαστε ποια ήταν η συμπεριφορά, συνοδεία στρατιωτικών πλοίων, για την αξίωση, τη διεκδίκηση μάλλον, κάποιων πόρων, που δεν είναι, βεβαίως, τουρκικοί.

Εγώ συμμερίζομαι την θέση της Ελλάδος γύρω από τη σταθερότητα στην Αίγυπτο. Η Αίγυπτος είναι σημαντική χώρα, για την καταπολέμηση της τρομοκρατίας, για την καταπολέμηση της παράνομης διακίνησης ανθρώπων. Δεν πρέπει ποτέ να το ξεχνάμε αυτό. Η Ιταλία συμμετέχει σε αυτήν τη μάχη. Θυμάστε και το θάνατο του Τζούλιο Λοσένι. Είναι κάτι που δεν πρέπει να ξεχάσουμε ποτέ. Και, βεβαίως, δεν πρέπει να ξεχάσουμε και τη σπουδαιότητα για τη Μεσόγειο, που έχει η σταθερότητα της Αιγύπτου.

Θα πρέπει να θυμόμαστε και το θέμα της Κίνας. Κάθε φορά που φτάνω στον Πειραιά, βιώνω το δράμα του ελληνικού λαού να βλέπουν το λιμάνι τους σε αυτήν την κατάσταση. Εγώ γνωρίζω πολύ καλά την ιστορία της Ελλάδος. Γνωρίζω πόσο σημαντική είναι η σημασία της θάλασσας για τους Έλληνες. Το να έχουν, λοιπόν, ένα ξένο κράτος να ελέγχει υποδομές τόσο σημαντικές, είναι πραγματικά ένα τεράστιο πρόβλημα. Αυτό είναι κάτι που δεν πρέπει να συμβεί ξανά στο μέλλον.

Θα ήθελα να εκφράσω την εγγύτητά μου στους Έλληνες και να επαναλάβω ότι το μάθημα το πιο σημαντικό, που μας άφησε η πανδημία, είναι ότι πρέπει να ενισχύσουμε ακόμα περισσότερο τις ήδη καλές σχέσεις, τις εμπορικές, ανάμεσα στις δύο χώρες. Όμως, θα πρέπει, κυρίως, να ενισχύσουμε τις δημοκρατικές μας αξίες και να εκφράσουμε και την υποστήριξή μας σε χώρες που υπόκεινται σε δικτατορικά και κομμουνιστικά καθεστώτα και έχουν στόχο την κυριαρχία τους ανά τον κόσμο. Σας ευχαριστώ.

**FASSINO PIERO (Partito Democratico):** Θα ήθελα, τώρα, να δώσουμε το λόγο σε έναν Έλληνα συνάδελφο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κύριε Fassino. Θα συνεχίσουμε με την τοποθέτηση του Εκπροσώπου του κόμματος της Αξιωματικής Αντιπολίτευσης, του ΣΥΡΙΖΑ. Θα δώσουμε το λόγο στον πρώην Υπουργό Εξωτερικών κ. Γεώργιο Κατρούγκαλο. Παρακαλώ, κύριε Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ: (Εκπρόσωπος του ΣΥΡΙ.ΖΑ):** Ευχαριστώ πολύ, κύριε Πρόεδρε. Να συγχαρώ και εσάς και τον Πρόεδρο Fassino, για την πρωτοβουλία που πήρατε. Φαίνεται ότι ξεφεύγουμε πια από τις αναγκαίες εθιμοτυπικές επαφές, μεταξύ των δύο Επιτροπών μας, για να περάσουμε σε μία συγκροτημένη θεματική συζήτηση, όπως αυτή που ανέδειξε ο Πρόεδρος Fassino με τους συγκεκριμένους θεματικούς άξονες.

Θέλω να πάω, όμως, ένα βήμα περισσότερο πιο πέρα από αυτό και να σας δείξω γιατί, κατά τη γνώμη μου, έχουμε λόγους στρατηγικούς, που ανάγονται στο πώς αντιλαμβανόμαστε την Ευρωπαϊκή Ένωση και τα επιμέρους εθνικά συμφέροντα των χωρών μας, στο πλαίσιο της Ένωσής μας, ούτως ώστε αυτή η συνεργασία να έχει ακόμα μονιμότερα χαρακτηριστικά.

Αναφέρθηκε, άλλωστε, και ο κύριος Migliore, που προηγήθηκε, στην ανάγκη να μην συνομιλούμε μόνο μεταξύ μας, αλλά και με την Ισπανία. Το είπε, βέβαια, σε ότι αφορά το θέμα το μεταναστευτικό. Νομίζω, όμως, ότι μπορούμε να πάμε πολλά βήματα παραπέρα, για τους παρακάτω λόγους:

Όλα τα ζητήματα που μας απασχολούν, από το θέμα των σχέσεων με άλλες χώρες -βλέπε Λιβύη, βλέπε Συρία, βλέπε Τουρκία- το θέμα του μεταναστευτικού ή το θέμα της συνολικού προσανατολισμού της Ευρώπης. Όλα αυτά συναρτώνται με ένα σημαντικό δίλημμα, που αντιμετωπίζει, αυτήν τη στιγμή, η Ένωσή μας. Θα εμβαθύνουμε την πολιτική ένωση; Άρα, και τη Δημοκρατία. Και, ταυτόχρονα, θα μπορέσουμε να αναπροσανατολίσουμε την οικονομική πολιτική, σε μια κατεύθυνση διαφορετική από αυτήν της κυριαρχίας νεοφιλελεύθερων συνταγών λιτότητας, όχι μόνο την τελευταία 10ετία από την κρίση και πολύ νωρίτερα;

 Γιατί οι χώρες μας μπορούν να αποτελέσουν έναν σημαντικό άξονα στην προσπάθεια αυτή. Και αναφέρομαι στο σύνολο των μεσογειακών χωρών. Θυμίζω, ότι ο Αλέξης Τσίπρας, ως πρωθυπουργός της Ελλάδας, είχε ενεργοποιήσει τον πολύ σημαντικό θεσμό των Med 7. Ο λόγος είναι απλός, και από πλευράς συμφερόντων και από πλευράς συγκεκριμένων αξιολογικών τοποθετήσεων, οι χώρες του Νότου στις οποίες συμπεριλαμβάνεται αυτή τη στιγμή η 2η, 3η και 4η μεγαλύτερες οικονομίες της Ευρώπης, η Γαλλία, η Ιταλία, η Ισπανία, και επιθυμούν τον περαιτέρω εκδημοκρατισμό της Ευρωπαϊκής Ένωσης, ξεκινώντας με τον εκδημοκρατισμό της οικονομικής διακυβέρνησης να μην είναι το Euro group ένα μη θεσμικό όργανο που προσδιορίζει την οικονομική πολιτική, αλλά ταυτόχρονα επιδιώκουν κατά το δυνατόν η Ευρώπη να μιλάει με μία φωνή στα θέματα της εξωτερικής πολιτικής.

 Αυτό που έχει προσδιοριστεί από τον Πρόεδρο Macron ως ανάγκη να προωθηθεί η ευρωπαϊκή κυριαρχία. Αντίθετα, βλέπουμε, ότι το σχέδιο άλλων χωρών είναι διαφορετικό. Για παράδειγμα να μην είναι συλλογικές οι αποφάσεις στην εξωτερική πολιτική, αλλά επιλεκτικές. Στη διαδικασία του Βερολίνου, για παράδειγμα για τη Λιβύη, προσκλήθηκαν επιλεκτικά χώρες. Είμαστε ιδιαίτερα ευτυχείς, όπου προσκλήθηκε η δική σας χώρα. Όμως το γεγονός, ότι άλλες χώρες μεταξύ των οποίων και η Ελλάδα αποκλείστηκαν, δείχνει ότι ορισμένες χώρες κεντρικές, για το σχέδιο της ευρωπαϊκής ενοποίησης, αντιλαμβάνονται διαφορετικά τον τρόπο της συνεργασίας.

Αντίστοιχα, σε ότι αφορά τα θέματα της οικονομίας, φαίνεται ότι η Ευρώπη κινείται σε διαφορετικό ακόμα επίπεδο αποφάσεων από ότι ο Πρόεδρος Biden. Χθες, μου έκανε εντύπωση το tweet. Συνεχίζει την παράδοση του Προέδρου Trump σε αυτό το επίπεδο, αλλά προφανώς με εντελώς διαφορετικό περιεχόμενο. Το χθεσινό του tweet, μου θύμισε ρητορική άλλων χώρων και άλλων εποχών. Έγραψε: « We are building a workers economy» - Χτίζουμε μια οικονομία για τους εργάτες. Θα μπορούσε να το πει κάποιος ευρωπαίος ηγέτης αυτό;

Άρα, συνοψίζω. Δεν είναι σύμπτωση, ότι στο συμβούλιο της Ευρώπης με τον Πρόεδρο Piero Fassino συμπίπτουμε σχεδόν σε όλα. Αυτός με την ιδιότητα του Γενικού Εισηγητή, για τα θέματα της Ανατολικής Μεσογείου, εγώ ως Πρόεδρος της Υποεπιτροπής, για τη Μέση Ανατολή και τον αραβικό κόσμο. Αντανακλά αυτό μια κοινότητα αντιλήψεων, που έχουμε κυρίως με την Ιταλία, αλλά και με άλλες ευρωπαϊκές χώρες του Νότου, που χωρίς να κρύψω ότι δεν συνυπάρχει πολλές φορές με αντιτιθέμενα εθνικά συμφέροντα. Άλλα συμφέροντα μπορεί να αντιλαμβάνεται ότι έχει η Ιταλία στη Λιβύη, άλλα η Ελλάδα.

 Παρόλο όμως την ύπαρξη αυτών των επιμέρους αντιτιθέμενων εθνικών συμφερόντων, υπάρχει μια κοινότητα στόχων και αξιών, που μπορεί να αποτελέσει τη βάση μιας συνεργασίας, για την Ευρώπη και όχι μόνο για τις επιμέρους χώρες μας. Με το Μεταναστευτικό ως πρώτο παράδειγμα, πολλές κεντρικές χώρες θα ήθελαν οι χώρες μας να είναι ταυτόχρονα ασπίδα στο φρούριο Ευρώπη και αποθήκη ψυχών. Εμείς, δεν το θέλουμε αυτό, αλλά πρέπει να εντάξουμε τις δικές μας εθνικές προτεραιότητες, στο ευρύτερο σχέδιο της Ευρώπης, για το οποίο σας μίλησα. Και ακριβώς σε μια στιγμή, που το Ηνωμένο Βασίλειο, έχει αποχωρήσει από την ένωσή μας, η χώρα αυτή που κατεξοχήν και εναντίον της πολιτικής εμβάθυνσης ήταν και εναντίον της επιστροφής στο ευρωπαϊκό κοινωνικό μοντέλο, είναι ευκαιρία, για χώρες όπως η Ιταλία, η Ισπανία, -μεγάλες χώρες- αλλά και η Ελλάδα που παρά το μικρότερο μέγεθος της έχει σταθερές επιλογές, που ξεπερνούν μπορώ να πω και τις πολιτικές διαφωνίες, που έχουμε τουλάχιστον στα μείζονα, να στρατευθούν, ώστε να έχουμε μια Ευρώπη τέτοια που μας αξίζει. Ευρώπη διεθνή παίκτη στη διεθνή σκηνή, που θα μιλά με μία φωνή, αλλά και μία Ευρώπη, για τους πολίτες της, που θα αφήσει πίσω την εποχή της λιτότητας και θα προωθήσει μια νέα εποχή, συνεργασίας, ευημερίας, αλλά και αλληλεγγύης. Σας ευχαριστώ πολύ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Piero Fassino.

**PIERO** **FASSINO (PARTITO DEMOCRATICO)**: Θα ήθελα να εκφράσω κάποιες σκέψεις, να χαιρετίσω τον κύριο Κατρούγκαλο, με τον οποίο συνεργαζόμαστε σε επίπεδο συμβουλίου της Ευρώπης και τον ευχαριστώ πολύ για την συνεργασία. Ο συνάδελφος κ. Κατρούγκαλος έθιξε πολύ σημαντικά θέματα, που ενστερνίζομαι. Υπάρχει ανάγκη, για μια μεταρρύθμιση της Ευρωπαϊκής Ένωσης, που θα δώσει νέα ώθηση στη διαδικασία ολοκλήρωσης. Είναι σαφές ότι αν η Ευρώπη, θέλει να θεωρείται σημαντικός παίκτης σε παγκόσμιο επίπεδο, έχει ανάγκη από ένα μεγαλύτερο βαθμό ολοκλήρωσης. Για να αντιμετωπίσουμε το επίπεδο εξωτερικής πολιτικής, που επιθυμούμε, χρειαζόμαστε μια Ευρώπη, που θα μιλά με μία φωνή και θα πράττει με ένα χέρι, πραγματικά με πυγμή. Μια Ευρώπη, χωρίς κοινή στρατηγική, δημιουργεί θέματα. Είδαμε τι συνέβη στη Λιβύη με τον πόλεμο, τι έγινε με το Βερολίνο 1, με το Βερολίνο 2. Είδαμε τι έγινε σε όλες αυτές τις περιπτώσεις. Όταν όλοι μιλούμε την ίδια γλώσσα, τότε η Ευρωπαϊκή Ένωση, πραγματικά είναι σε θέση να δράσει και η δράση της μπορεί πραγματικά να έχει επιρροή.

Αναφέρθηκε ο συνάδελφος κ. Ρουσόπουλος στη Λιβύη. Εμείς, όπως και εσείς, συνεχίζουμε να υποστηρίζουμε τις θέσεις που εξέφρασε ο κύριος Ρουσόπουλος. Η διαδικασία κινήθηκε, πριν από λίγους μήνες. Ας ελπίσουμε, ότι όντως θα γίνουν οι εκλογές. Αν όμως ξεκινούσαμε σήμερα όλοι εμείς, να λέμε ότι το Δεκέμβριο τελικά, δεν θα πραγματοποιηθούν οι εκλογές, θα δίναμε ένα άλλοθι στην επιβράδυνση της διαδικασίας με όλους τους κινδύνους που αυτό θα είχε. Θα πρέπει λοιπόν, να λάβουμε πολύ σοβαρά υπόψη το θέμα αυτό και πραγματικά, να αξιώσουμε ότι οι αρχές της Λιβύης, όντως θα πραγματοποιήσουν τις εκλογές, με τις απαραίτητες μεταρρυθμίσεις, με την έγκριση του προϋπολογισμού, ώστε η διαδικασία της μετάβασης, πραγματικά να διατηρηθεί και να ολοκληρωθεί.

Όσον αφορά στην Μεσόγειο, ευχαριστώ πολύ τον συνάδελφο κύριο Ρουσόπουλο, η θέση μας είναι παρόμοια. Η απόλυτη προτεραιότητα είναι η επανεκκίνηση των διαπραγματεύσεων. Δεν υπάρχουν διαπραγματεύσεις αυτή τη στιγμή και δεν υπάρχουν εδώ και καιρό. Η δημιουργία μιας νέας κυβέρνησης για το Ισραήλ, θα μπορούσε να διανοίξει ένα νέο δρόμο βεβαίως, να έχουμε δηλαδή ένα εκτελεστικό όργανο πολύ πιο διαθέσιμο σε σχέση με το παρελθόν, για την επανεκκίνηση των διαπραγματεύσεων. Αυτό θα ήταν πραγματικά πολύ σημαντικό. Ο Υπουργός Εξωτερικών Λαπίντ, βρίσκεται σε ένα ταξίδι πολύ σημαντικό για την επανεκκίνηση μιας συζήτησης, που θα οδηγήσει τελικά σε ένα καλύτερο κλίμα, για την ευρύτερη επανεκκίνηση των διαπραγματεύσεων, αλλά για να υπάρξουν αυτές οι διαπραγματεύσεις, θα πρέπει να εδράζονται στην αμοιβαία αναγνώριση της νομιμότητας των δύο δικαιωμάτων που συνυπάρχουν σε αυτό τον τόπο.

 Δηλαδή, το δικαίωμα του Ισραήλ, το οποίο θα πρέπει να αναγνωρίζεται και από τους γείτονές του. Εάν το Ισραήλ αναγνωρίζεται από τη Βραζιλία, δεν σημαίνει κάτι αυτό, αλλά βεβαίως και το νόμιμο δικαίωμα της Παλαιστίνης, αυτά τα δύο δικαιώματα θα πρέπει οπωσδήποτε να συνυπάρχουν και να τυγχάνουν σεβασμού. Αυτά τα δύο δικαιώματα αποδυναμώθηκαν ξανά μέσα στο χρόνο και έχουν χαθεί.

Θα πρέπει να ανακτηθούν αυτά τα δύο δικαιώματα και να προωθήσουμε όλοι εμείς μια διεθνή πρωτοβουλία, για να φέρουμε τα δύο μέρη στο τραπέζι των διαπραγματεύσεων. Με όλα όσα έγιναν τα προηγούμενα χρόνια, δυστυχώς υπάρχει τεράστια δυσκολία από τα δύο μέρη, να κινηθούν προς το τραπέζι των διαπραγματεύσεων, δεν μπορούν από μόνοι τους, πρέπει εμείς να τους συνοδεύσουμε και να τους υποστηρίξουμε. Θα πρέπει εμείς με μία ισχυρή πρωτοβουλία, να υποστηρίξουμε τα δύο μέρη στη διαδικασία των διαπραγματεύσεων.

Σίγουρα, ο σχηματισμός μιας νέας κυβέρνησης στο Ισραήλ είναι ένα πολύ θετικό βήμα, όμως η κατάσταση στην Παλαιστίνη παραμένει ένα τεράστιο πρόβλημα. Η Χαμάς έχει ενισχυθεί και στο καταστατικό της έχει τρία άρθρα που αναφέρονται στην ακύρωση του Ισραήλ, που κάτι τέτοιο βεβαίως, δεν καθιστά την Παλαιστίνη συνομιλητή σε μια διαδικασία διαπραγμάτευσης. Η κατάσταση, λοιπόν, είναι ιδιαιτέρως περίπλοκη γι’ αυτό και χρειάζεται μια διεθνής πρωτοβουλία. Όσον αφορά τώρα στη μετανάστευση- το είπαν και ο κ. Κατρούγκαλος και ο κ. Ρουσόπουλος- είμαστε απολύτως σύμφωνοι. Χρειαζόμαστε μία ευρωπαϊκή στρατηγική. Δεν μπορεί μόνο η Ελλάδα, η Ιταλία, η Ισπανία- οι χώρες πρώτης εισόδου δηλαδή- να επωμίζονται όλο το βάρος.

Θα ήθελα τώρα να δώσω το λόγο σε έναν συνάδελφο από την Ελλάδα. Εσείς κύριε Πρόεδρε θα πρέπει να με βοηθήσετε να επιλέξω.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να προχωρήσουμε κύριε Πρόεδρε από την ελληνική πλευρά και να ζητήσουμε να πάρει το λόγο ο εκπρόσωπος του Κομμουνιστικού Κόμματος Ελλάδας, ο συνάδελφος βουλευτής, κ. Νίκος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Εκπρόσωπος του ΚΚΕ):** Ευχαριστώ κύριε Πρόεδρε. Χαιρετίζω και εγώ τους συναδέλφους από την Ιταλία, αλλά στέλνουμε τα χαιρετίσματά μας και στον ιταλικό λαό, ο οποίος και αυτός δοκιμάζεται, όχι μόνο αυτήν την περίοδο, από τις πολιτικές των αστικών κυβερνήσεων, που διαδέχονται η μία την άλλη, όπως και στη χώρα μας.

Η Ελλάδα και η Ιταλία είναι δύο χώρες που το αστικό-πολιτικό κατεστημένο τους είναι στυλοβάτης, τόσο της πολιτικοστρατιωτικής συμμαχίας του ΝΑΤΟ, όσο και της Ευρωπαϊκής Ένωσης. Αυτά είναι κοινά στοιχεία, που προσδιορίζουν κοινές αντιλήψεις στην εφαρμογή αντιλαϊκών πολιτικών στο εσωτερικό τους, αλλά και πολύμορφη συμμετοχή στους ιμπεριαλιστικούς ανταγωνισμούς, που αναπτύσσονται στην περιοχή της Κεντρικής και της Ανατολικής Μεσογείου, επεμβάσεις οι οποίες είναι και γενεσιουργοί αιτίες των πολεμικών συγκρούσεων, που υπάρχουν στη Συρία, στη Λιβύη και σε άλλες χώρες της περιοχής.

 Oι συνέπειες αυτών των επιλογών τόσο της Ελλάδας όσο και της Ιταλίας συνεισφέρουν καταλυτικά στη δημιουργία του προσφυγικού μεταναστευτικού προβλήματος. Το πρόβλημα αυτό, δεν αρχίζει όπως έχει εμφανιστεί, μέχρι τώρα στα σύνορα των χωρών, τόσο της Ελλάδας όσο και της Ιταλίας, αλλά, δημιουργείται από τις επεμβάσεις στις ίδιες τις χώρες, που ξεκινάει αυτό το ρεύμα. Δυστυχώς, σ αυτές τις επεμβάσεις με διάφορους τρόπους συμμετέχουν και οι δύο χώρες. Κατά συνέπεια, θεωρούμε τα δάκρυα, που οι κυβερνήσεις, τόσο της Ελλάδας, όσο και της Ιταλίας, που χύνουν για το δράμα των προσφύγων είναι απολύτως υποκριτικά.

 Όσον αφορά το σοβαρό πρόβλημα, για την Ελλάδα, που προκύπτει από την τουρκική προκλητικότητα και επιθετικότητα, δυστυχώς, οι ευθύνες και της Ιταλικής Κυβέρνησης, προκύπτουν, χωρίς φυσικά να είναι και η μόνη χώρα η οποία τηρεί αυτή την στάση. Ουδέποτε υπήρξε ρητή και κατηγορηματική καταδίκη της τουρκικής πολιτικής. Ουδέποτε η στάση της Τουρκίας, δεν σταθμίστηκε με βάση την καθαρή εφαρμογή του διεθνούς δικαίου από πλευράς των ιταλικών κυβερνήσεων. Δεν είναι μόνο η παρούσα. Το ίδιο έχει ισχύσει και για το νατοϊκό στραγγαλισμό των δυτικών Βαλκανίων, όσον αφορά τη διελκυστίνδα ανάμεσα στις Ηνωμένες Πολιτείες της Αμερικής, το ΝΑΤΟ, αλλά και την Ρωσία, για το ποιος θα προσεταιριστεί αυτές τις χώρες.

 Είναι προφανές και αυτό αποτελεί ρυθμιστικό παράγοντα όλων των αστικών κυβερνήσεων που κι αυτές υπάρχουν στην Ελλάδα και στην Ιταλία, ότι έχουν κοινό βηματισμό, όπου τα συμφέροντά τους ταυτίζονται, αλλά και δυναμική αντιπαλότητα όπου αυτά συγκρούονται. Προφανώς, αυτές οι πρακτικές καμιά σχέση δεν έχουν με την άδολη ειλικρινή πρόθεση των λαών Ελλάδας και Ιταλίας, να συνυπάρξουν ειρηνικά, κάτι που σε καμία περίπτωση, δεν μπορεί να συμβεί στο υπάρχον καπιταλιστικό κοινωνικοοικονομικό υπόβαθρο. Τόσο το ΝΑΤΟ, όσο και η καπιταλιστική Ευρωπαϊκή Ένωση, επιδρούν καταστροφικά στα λαϊκά συμφέροντα. Είναι απατηλή ουτοπία, η έκφραση πρόθεσης εξωραϊσμού τους και μόνο ο σοσιαλιστικός μετασχηματισμός της κοινωνίας, μόνο όταν οι λαοί πάρουν τις τύχες στα χέρια τους θα γίνει αληθινά εφικτή η ειρηνική συνύπαρξη, η ουσιαστική ανάπτυξη των λαϊκών συμφερόντων των λαών Ιταλίας, Ελλάδας, αλλά και των υπολοίπων λαών της περιοχής. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Παναγιώτα (Νόνη) Δούνια, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Μάξιμος Χαρακόπουλος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Ηγουμενίδης Νικόλαος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Snider.

**SILVANA SNIDER:** Καλημέρα σε όλους. Αξιότιμα μέλη της Επιτροπής, αξιότιμοι συνάδελφοι, είναι ιδιαίτερη χαρά για εμένα να συμμερίζομαι όλα όσα κάνουν οι δύο χώρες μας στο όνομα της κοινής τους ιστορίας. Χαίρομαι που η Ρώμη γιορτάζει την εορτή των αγίων της Πέτρου και Παύλου, ταξιδιώτες και στην Ελλάδα, δύο χώρες που μοιράζονται κοινές αξίες. Επί τη βάσει αυτών των αξιών, θα πρέπει να καλλιεργήσουμε περισσότερο τις σχέσεις μας και σε ευρωπαϊκό επίπεδο για να καταστήσουμε πιο ισχυρή και για να μεταφέρουμε πραγματικά στην Ευρωπαϊκή Ένωση τα προβλήματα, που πλήττουν την θάλασσα της Μεσογείου, κυρίως όσον αφορά στη μετανάστευση, που οφείλεται σε πολλά διαφορετικά θέματα. Είναι σημαντικό, λοιπόν, από κοινού να αναδεικνύουμε τα προβλήματα σε ευρωπαϊκό επίπεδο, γιατί δυστυχώς δεν γίνεται πάντα κατανοητό, ότι οι ακτές μας δοκιμάζονται συνεχώς από την μετακίνηση των ανθρώπων, που εξαιτίας πολέμων και άλλων προβλημάτων, αποφασίζουν να εγκαταλείψουν τις χώρες τους.

Η Ελλάδα και η Ιταλία, υπήρξαν ανέκαθεν ενωμένες στο μέτωπο αυτό και θα πρέπει η ένωση αυτή, να ενισχυθεί περαιτέρω. Θα πρέπει, βεβαίως, η ειρήνη στη Μεσόγειο να αποτελέσει μείζονα στόχο για όλους εμάς. Ο πρόεδρος είπε ότι η Τουρκία απειλεί με πόλεμο την Ελλάδα και την Κύπρο. Είναι, κατά πάσα πιθανότητα, μεταφορικός ο λόγος. Σίγουρα θα εννοούσατε και πολλά άλλα πράγματα. Σαφέστατα, όμως, είναι κάτι που πρέπει να μας απασχολεί αυτό. Η οικονομία της Μεσογείου θα πρέπει να ενισχυθεί και η Ευρώπη θα πρέπει, επιτέλους, να θέσει στο κέντρο των συζητήσεων αυτά τα προβλήματα που αντιμετωπίζουμε, κυρίως, στις παράκτιες περιοχές μας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστώ πολύ. Κύριε Fassino θέλετε να συνεχίσουμε από ελληνικής πλευράς; Θα ήθελα, απλώς, μια παρατήρηση στην καλή συνάδελφο, η οποία μίλησε πριν από λίγο την κυρία Billi Simone, όχι δεν ήταν καθόλου μεταφορικός ο λόγος μου, στο θέμα των απειλών πολέμου που αντιμετωπίζει η Ελλάδα και η Κύπρος από την πλευρά της Τουρκίας. Είναι πραγματικός ο λόγος, γιατί η Τουρκία έχει ψηφίσει, μετά από πρόταση της τουρκικής εθνοσυνέλευσης, το δικαίωμα στον πρόεδρο, στον εκάστοτε πρόεδρο της Τουρκίας, να μπορεί με το «casus belli» το περίφημο, να προχωρήσει σε οποιαδήποτε ενέργεια, άρα και στρατιωτική επιχείρηση εναντίον της χώρας μας, εφόσον η Ελλάδα, κατά την πλευρά της Άγκυρας επεκτείνει παράνομα, επαναλαμβάνω, κατά την τουρκική θέση, τα χωρικά της ύδατα στο Αιγαίο, από τα 6 στα 12 ναυτικά μίλια.

Δηλαδή, η Τουρκία απειλεί με πόλεμο τα κράτη-μέλη της Ένωσης, Ελλάδα και Κύπρο, εάν ασκήσουν το αυτονόητο δικαίωμά τους, που μπορούν να το ασκήσουν και μονομερώς, όπως αυτό απορρέει από τη σύμβαση του Οργανισμού Ηνωμένων Εθνών για το δίκαιο της θάλασσας. Μία σύμβαση που νομίζω την έχουν αποδεχθεί όλα τα μέλη και έγινε μία σημαντική επισήμανση και από τον κύριο Fassino, αλλά και από άλλους συναδέλφους προηγουμένως, ότι η Τουρκία αυτό που αναγνωρίζει ως δικαίωμα για τον εαυτό της στη Μαύρη Θάλασσα, δεν θέλει να το αναγνωρίσει ως δικαίωμα της Ελλάδος. Επομένως, οι απειλές πολέμου από την Τουρκία, δυστυχώς, δεν είναι μια ρητορική αναφορά και μια μεταφορική έννοια, είναι μια πραγματική απειλή, που έχει διατυπώσει η Τουρκία.

Σε κάθε περίπτωση, αυτό το λέμε, για να καταλάβετε πόσο κρίσιμα είναι τα πράγματα εδώ, στην πλευρά του Αιγαίου από τη δική μας πλευρά, όταν έχουμε συνεχή προκλητικότητα και μάλιστα, εντάσεις και αναταραχή που δημιουργεί η Τουρκία. Παρακολουθούσατε όλο το προηγούμενο διάστημα, πέρυσι το καλοκαίρι, τα ερευνητικά σκάφη της Τουρκίας να παραβιάζουν την ελληνική υφαλοκρηπίδα, να εισέρχονται σε περιοχές που είναι χωρικά ύδατα της Ελλάδος, όπως αντίστοιχα και στην Κύπρο. Παρακολουθήσατε πέρυσι τον Φεβρουάριο και Μάρτιο, του 2020 εννοώ, εκείνη την επιχείρηση στα χερσαία σύνορα της Ελλάδας και της Τουρκίας, στην περιοχή του ποταμού Έβρου, όπου χρησιμοποιώντας ως πολιορκητικό κριό πρόσφυγες και μετανάστες, προσπαθούσε η Τουρκία να διασπάσει τα ελληνικά σύνορα, με τη βοήθεια της στρατό χωροφυλακής, της τουρκικής στρατό χωροφυλακής. Κάτι που φυσικά δεν τα κατάφερε να το κάνει, γιατί ακριβώς υπήρχε η επαγρύπνηση των Ελληνικών Ενόπλων Δυνάμεων, όπως υπάρχει και στα θαλάσσια και στα χερσαία σύνορα της χώρας μας.

Δυστυχώς, αυτήν την κατάσταση, φίλες και φίλοι από το Ιταλικό Κοινοβούλιο, το ξέρετε πολύ καλά, η Ελλάδα την αντιμετωπίζει συνεχώς. Και δεν είναι μόνον αυτά. Θα μπορούσαμε να μιλήσουμε πολύ ώρα γι’ αυτά τα θέματα, απλώς, ακροθιγώς, στεκόμαστε στα πιο σημαντικά.

Εδώ - κλείνω με το θέμα αυτό - φτάσαμε στο σημείο, η Τουρκία να μην σέβεται καν την ίδια την υπογραφή της. Εννοώ, δηλαδή, την διατύπωση που είχαμε και σε κορυφαίο επίπεδο από τον Πρόεδρο Ερντογάν, αλλά και από άλλους αξιωματούχους, της αμφισβήτησης της Συνθήκης της Λοζάνης του 1923. Μια πολυμερή Συνθήκη, δηλαδή, η οποία ισχύει για όλα τα μέρη και την οποία υπέγραψε και φυσικά, συν εβλήθη με αυτό τον τρόπο και αποδέχθηκε, δεσμεύτηκε για τους όρους που περιλαμβάνει η Συνθήκη, η ίδια η Τουρκία. Και έρχεται σήμερα να μιλήσει για την ανάγκη, όπως εκείνη λέει, αναθεώρησης της Συνθήκης της Λοζάνης.

Για τα υπόλοιπα θέματα, πολύ γρήγορα πριν προχωρήσουμε, ήθελα να κάνω μία επισήμανση. Θέλω να πω, ότι συμφωνούμε όλοι απόλυτα, ό,τι συμβαίνει στην περιοχή μας, στην Ανατολική Μεσόγειο, στα νερά με τα οποία βρέχεται και η χώρα σας και η χώρα μας κ.λπ., αυτά επηρεάζουν ιδιαίτερα τις δικές μας χώρες, τις χώρες του Ευρωπαϊκού Νότου.

 Άρα, λοιπόν, είναι και αυτονόητο και λόγω της εγγύτητας, να παρακολουθούμε όσο το δυνατόν πιο στενά - η Ελλάδα ακόμη εγγύτερα από εσάς- το θέμα της Μέσης Ανατολής και όσα συμβαίνουν εκεί. Γι’ αυτό βλέπετε ότι υπάρχει μια διαρκής δραστηριότητα και από την πλευρά της Ελλάδος. Ο Έλληνας Υπουργός Εξωτερικών, κ. Νίκος Δένδιας, ήταν ο πρώτος Υπουργός, που πήγε στην περιοχή, μετά την κρίση που υπήρχε μεταξύ Ισραήλ και Λιβύης. Και χαιρόμαστε ειλικρινά, τουλάχιστον, ότι όλη αυτή η διευθέτηση των σχέσεων του Ισραήλ με άλλες αραβικές χώρες, κατ’ ουσίαν, αποδεσμεύει το θέμα των αραβοϊσραηλινών σχέσεων από το θέμα των σχέσεων Παλαιστίνης – Ισραήλ. Κάτι που το παρακολουθούμε όλοι μας πάρα πολύ στενά, γιατί επηρεάζει ευρύτερα την περιοχή.

Σε ότι αφορά στη Λιβύη, η Ελλάδα, αντιλαμβάνεστε, ότι όπως και η Ιταλία, βρίσκεται παρούσα συνεχώς στις εξελίξεις. Κι αυτό γιατί, πρώτα – πρώτα, το παράνομο τουρκολιβυκό μνημόνιο θίγει και τα κυριαρχικά δικαιώματα της Ελλάδος, αφού δεν αναγνωρίζει στα ελληνικά νησιά τα κυριαρχικά τους δικαιώματα, με την αυθαίρετη αυτή ενέργεια που έγινε από την Άγκυρα και από ένα μέρος της Λιβύης. Και βεβαίως, σταθερά, η Ελλάδα, τάσσεται στο να τηρηθεί αυτή η διαδικασία, να οδηγηθούμε, όπως είπε ο Πρόεδρος Fassino - και πρέπει να συμβάλλουμε όλοι και προσπαθούμε να το κάνουμε, παρακολουθούμε τις ενέργειες της Ιταλίας, το ίδιο κάνει και η Ελλάδα - προς την κατεύθυνση, να ολοκληρωθεί η διαδικασία με το φόρουμ που υπάρχει και τον προσεχή Δεκέμβριο, να έχουμε τις εκλογές εκεί. Εκλογές που θα οδηγήσουν σε μία λύση, λιβυκή λύση, όπου θα εκπροσωπούνται όλες οι τάσεις, όλες οι πολιτικές πλευρές.

Από την άλλη πλευρά, αυτό για να γίνει, θα πρέπει να καταλάβουν ορισμένα κράτη, όπως η γειτονική μας Τουρκία, ότι η παρουσία ξένων στρατιωτικών δυνάμεων και μισθοφόρων στην περιοχή, όχι μόνον, δεν μπορεί να βοηθήσει στην ομαλή και δημοκρατική εξέλιξη αυτή τη χώρα και την ευρύτερη περιοχή, αντίθετα, θα συνεχίσει να περιπλέκει τα πράγματα.

Εν πάση περιπτώσει, παρακολουθούμε, βρισκόμαστε σε όλες αυτές τις εξελίξεις και η Ιταλία και η Ελλάδα, χώρες που δίνουν το ουσιαστικό, το ενεργό παρών τους. Νομίζουμε, ότι θα συμβάλουμε προς την ειρηνική διευθέτηση αυτών των διαφορών.

Το λόγο έχει ο εκπρόσωπος του Κινήματος Αλλαγής, κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Εκπρόσωπος του Κινήματος Αλλαγής (ΚΙΝΑΛ)):** Σας ευχαριστώ πάρα πολύ και πρέπει να συγχαρώ και εσάς και τον κύριο Πρόεδρο, τον κύριο Fassino για αυτή την πολύτιμη συζήτηση που κάνουμε σήμερα.

Αγαπητοί συνάδελφοι και Έλληνες και Ιταλοί, ξέρετε πολύ καλά διανύουμε μία δύσκολη περίοδο που αφορά διάφορους τομείς της κοινωνικής και οικονομικής ζωής της χώρας μου. Στα προβλήματα της οικονομικής κρίσης, που ταλανίζουν εδώ και πολλά χρόνια τους λαούς μας, προστέθηκε και η πανδημία του κορωνοϊού, που δυστυχώς κόστισε και κοστίζει ακόμα και σήμερα την απώλεια χιλιάδων αθώων ψυχών. Η πανδημία όμως ανέδειξε και κάτι. Ανέδειξε τις αδυναμίες της Ευρωπαϊκής Ένωσης και την έλλειψη της απαιτούμενης, δυστυχώς αλληλεγγύης, ως προς την αντιμετώπιση της πανδημίας.

Η συνεργασία βέβαια Ελλάδας και Ιταλίας στον οικονομικό, πολιτιστικό και μορφωτικό τομέα είναι σημαντική και υπάρχει δυνατότητα να ενισχυθεί περαιτέρω. Τα προβλήματα στην Ανατολική Μεσόγειο είναι πολλά και πολυσύνθετα. Πρώτα και κύρια το Παλαιστινιακό, που απαιτεί μία δίκαιη, συνολική, βιώσιμη λύση, σύμφωνα με τις αποφάσεις του Οργανισμού Ηνωμένων Εθνών. Η κρίση της Συρίας με τους χιλιάδες νεκρούς, τους εκατομμύρια πρόσφυγες και τις τεράστιες καταστροφές, χρειάζεται τη συμβολή όλων, για την ειρήνευση στην περιοχή.

Δύο θέματα, όμως, που απασχολούν και την Ελλάδα και την Ιταλία είναι σημαντικά. Το πρώτο είναι η αποσταθεροποίηση και οι ξένες παρεμβάσεις που γίνονται στη Λιβύη και βέβαια για εμάς τους Έλληνες το παράνομο μνημόνιο Λιβύης – Τουρκίας που υπογράφηκε. Το δεύτερο, η απρόβλεπτη και επικίνδυνη συμπεριφορά της Τουρκίας στην Ανατολική Μεσόγειο και μάλιστα απέναντι στην Κύπρο, μια χώρα της Ευρωπαϊκής Ένωσης, της οποίας το 40% του εδάφους της κατέχει η Τουρκία σήμερα, καθώς και η επιθετική και προκλητική της δράση στο Αιγαίο και μάλιστα, χρησιμοποιώντας εξοπλισμό στρατιωτικό ενάντια σε χώρα της Ευρωπαϊκής Ένωσης, υλικό, το οποίο όμως παίρνει από χώρες της Ευρωπαϊκής Ένωσης.

Όλα αυτά συντελούν στην ενδυνάμωση των προσφυγικών ροών από τη μεν Λιβύη προς την Ιταλία κυρίως, από τη δε Τουρκία, στην Ελλάδα. Η Ελλάδα μοιράζεται κοινές ανησυχίες με την Ιταλία στο θέμα των προσφύγων και των μεταναστών. Οι χώρες μας, έχουν αναλάβει μεγαλύτερη ευθύνη από ό,τι τους αναλογεί. Παρά την αποτυχία του Δουβλίνου, όπως είπε και ο κύριος Πρόεδρος Piero Fassino, υπάρχει μία επιμονή να διατηρηθεί το πνεύμα του και στο νέο σύμφωνο, για τη μετανάστευση και το άσυλο. Κάτι τέτοιο αναστέλλει την προσπάθεια, για ένα νέο βιώσιμο και πραγματικά κοινό ευρωπαϊκό πλαίσιο, για τη μετανάστευση και το άσυλο.

Η διαχείριση των μικτών μεταναστευτικών ροών έχει καταστεί εθνική υπόθεση για τις χώρες πρώτης εισόδου, ενώ είναι από τη φύση της ευρωπαϊκή υπόθεση. Η ανάληψη λοιπόν της ευθύνης από την Ευρωπαϊκή Ένωση είναι μονόδρομος. Η φύλαξη των συνόρων, ο αναλογικός επιμερισμός των προσφύγων-μεταναστών στα κράτη-μέλη, τα δικαιώματα των προσφύγων, το κοινό ευρωπαϊκό σύστημα επιστροφών συναποτελούν αυτοτελή υποχρέωση της Ευρωπαϊκής Ένωσης.

Οι ευρωπαϊκές αρχές και αξίες, η νομιμότητα σε κάθε επίπεδο, αποτελούν αναγκαία προϋπόθεση και συνθήκη, για τη συνεργασία της Ευρωπαϊκής Ένωσης με τρίτες χώρες, όπως η Τουρκία, που διαδραματίζουν ρόλο στις μεταναστευτικές ροές. Η συμβολή ή όχι στην προσπάθεια διαχείρισης των ροών, δεν μπορεί να είναι αποτέλεσμα εκβιασμών. Ενέργειες σαν αυτή της Τουρκίας στον Έβρο, πρέπει να αντιμετωπίζονται με τον πιο αυστηρό τρόπο.

 Η Ευρωπαϊκή Ένωση, δεν πρέπει να υποκύπτει, κατά την άποψή μου, στον τυχοδιωκτισμό κανενός. Ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Κ. FASSINO, θέλετε να συνεχίσουμε για να ολοκληρώσουμε τον κύκλο των εκπροσώπων των ελληνικών κομμάτων του Κοινοβουλίου μας;

**FASSINO PIERO (PARTITO DEMOCRATIKO):** Ναι, βεβαίως. Συνεχίστε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πολύ ωραία. Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Εκπρόσωπος της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε . Χαιρετίζουμε και εμείς από την πλευρά μας, σαν Ελληνική Λύση τους Ιταλούς συναδέλφους μας, της ιταλικής Γερουσίας και της Βουλής των Αντιπροσώπων και, επίσης, μπορούμε να πούμε ότι αισθανόμαστε καλά όταν βλέπουμε ότι ένα τόσο μεγάλο κράτος των 60 εκατομμυρίων, των 630 μελών της Βουλής των Αντιπροσώπων, αλλά και των 315 μελών της Γερουσίας, κατόρθωσαν από το Σεπτέμβριο του 2020 να φτιάξουν μια Κυβέρνηση υπό τον κ. Ντράγκι τεχνοκρατών και πολιτικών, σπάζοντας τα τείχη, ουσιαστικά και τυπικά, των ιδεολογικών φραγμάτων.

Πραγματικά, όταν ακούμε ότι μία κυβέρνηση αποτελείται από το κίνημα των Πέντε Αστέρων, την κεντροδεξιά, την κεντροαριστερά, τους κεντρώους, τους δεξιούς και τους αριστερούς, πιστεύουμε ότι μέχρι το 2023, πιθανόν, να έχει αλλάξει κάτι και στην πορεία της οικονομίας, της μεγάλης αυτής φίλης χώρας, που τα τελευταία δύο - τρία χρόνια, έχει αρχίσει και μειώνεται.

Θέλω να πω ορισμένα πράγματα, τα οποία, παρακολουθώντας, μου έκαναν εντύπωση. Θέλω να πω, κύριοι συνάδελφοι της ιταλικής Βουλής, ότι τα προβλήματα στην Ανατολική Μεσόγειο και κυρίως το πρόβλημα με την επιθετικότητα και την προκλητικότητα της Τουρκίας είναι ένα γεγονός, το οποίο δεν πρέπει να αμφισβητείται από κανέναν. Είπε πάρα πολύ σωστά, προηγουμένως, ο εκπρόσωπος του ΚΙΝΑΛ, αλλά και ο Πρόεδρος της Επιτροπής μας, ότι με οπλικά συστήματα, με ανταλλακτικά και τη βοήθεια την οποία προσφέρουν τα μέλη της Ευρωπαϊκής Ένωσης, η Τουρκία έχει γίνει ένας επικίνδυνος «παίκτης» στην περιοχή και πολύ φοβόμαστε ότι αν όλα τα μέλη της Ευρωπαϊκής Ένωσης, δεν συζητήσουμε το θέμα σοβαρά θα πάρει διαστάσεις, που ούτε καν τις έχουμε φανταστεί, ιδίως για την περιοχή μας. Δεν είναι δυνατόν δύο κράτη, μέλη της Ευρωπαϊκής Ένωσης, η Κύπρος και η Ελλάδα, να αμφισβητείται το δικαίωμα της, το νόμιμο δικαίωμά της, στις θαλάσσιες ζώνες, να μην μπορούν οι ψαράδες μας να ψαρέψουν στα ελληνικά νησιά. Πρόσφατα κάναμε, κύριε Πρόεδρε, μία περιοδεία με τον Κυριάκο Βελόπουλο, τον Πρόεδρο του κόμματος, σε Κω Κάλυμνο και Λέρο. Τα πράγματα είναι απίστευτα, όταν δεν μπορούν οι ψαράδες να βγουν έξω από τα δύο μίλια, όχι από τα 6, από τα 2 μίλια στην Κάλυμνο και στη Λέρο για να ψαρέψουν. Πρέπει, λοιπόν, να φτιάξουμε τις θαλάσσιες ζώνες.

Πρέπει να καταλάβετε, κύριοι συνάδελφοι της Ιταλίας, ότι πρέπει να μας βοηθήσετε. Η αλληλεγγύη είναι αυτή, η οποία θα συνεχίσει, θα είναι η αρωγός για να συνεχιστεί αυτή η Ευρωπαϊκή ‘Ένωση. Αν συνεχίσουμε και έχουμε την «Γερμανό κρατούμενη» Ευρωπαϊκή Ένωση, όσο κι αν ακούγεται λίγο σκληρό, πάνω από το κεφάλι μας και οι ηγέτες της Ευρωπαϊκής Ένωσης να σκύβουν το κεφάλι στη Γερμανία, τότε θα την πληρώσουμε όλοι πολύ ακριβά. Άρα, λοιπόν, ένα θέμα είναι ότι, και το λέω αυτό, διότι πρόσφατα ενισχύθηκε η τελωνειακή ένωση Ευρωπαϊκής Ένωσης – Τουρκίας, αντί για να σταματήσει για ένα διάστημα, όπως είχε ζητήσει και ο Υπουργός Εξωτερικών, ο κ. Δένδιας, αλλά φαίνεται, δεν εισακούστηκε καθόλου.

 Ένα άλλο θέμα το οποίο αγγίζει και τις δύο χώρες είναι η παράνομη μετανάστευση. Εδώ, υπάρχει ένα τεράστιο πρόβλημα, για την Ελλάδα τουλάχιστον των 9 εκατομμυρίων. Η υπογεννητικότητα στη χώρα μας είναι γεγονός, τα οικονομικά προβλήματα είναι γεγονός, οπότε, πρέπει να δούμε τι θα γίνει με όλους αυτούς τους παράνομους μετανάστες και αυτούς οι οποίοι έρχονται πάλι, διότι το τελευταίο Διεθνές Σύμφωνο Μετανάστευσης και Ασύλου, που υπογράφτηκε, πρέπει να το ξαναδούμε.

Και το λέω καθαρά, διότι δεν είναι δυνατόν να αναφέρεται ότι το πρόβλημα το έχουν μόνο οι χώρες της πρώτης υποδοχής. Δηλαδή, σηματοδοτεί την Ελλάδα, την Ιταλία, τη Μάλτα και την Ισπανία. Εμείς, λοιπόν, οι τέσσερις χώρες, οι οποίες είμαστε χώρες πρώτης υποδοχής - ενώ δεν είμαστε κανονικά, γιατί άλλες είναι οι χώρες πρώτης υποδοχής - και αφού η Τουρκία είναι χώρα ασφαλής, άρα πρέπει να επωμιστεί αυτό το ρόλο. Πρέπει, λοιπόν, σε κάθε περίπτωση όλοι μαζί να δούμε τι θα κάνουμε. Ή θα πρέπει κάθε χώρα να πάρει το ποσοστό μεταναστών που της αναλογεί, αλλιώς αυτοί οι άνθρωποι, πρέπει να επιστρέψουν αμέσως στις πατρίδες τους.

Όσον αφορά τον COVID. Θέλω να δούμε το θέμα των εμβολίων, γιατί και στην Ιταλία υπάρχει απ’ ότι βλέπω το ίδιο πρόβλημα. Εσείς στην αρχή είχατε αποκλείσει το εμβόλιο με την τεχνολογία mRNA και είχατε πάρει μόνο της AstraZeneca. Τώρα δεν ξέρω τι γίνεται. Περιμένετε μέχρι το τέλος Δεκεμβρίου του 21 να εμβολιαστούν το 30% του πληθυσμού, από τα 60 δηλαδή τα 25 εκατομμύρια. Δεν ξέρω εάν ο κόσμος έχει πολλά ερωτηματικά γι’ αυτά τα εμβόλια, όπως συμβαίνει και σε άλλες χώρες. Πρέπει, επίσης, να δούμε και την υποχρεωτικότητα των εμβολίων, να μην περάσει αυτό το οποίο προσπαθούν ορισμένοι να περάσουν.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον συνάδελφο βουλευτή, τον εκπρόσωπο της Ελληνικής Λύσης. Κλείνουμε τον κύκλο των ελληνικών κομμάτων με τη συνάδελφο, την κυρία Σοφία Σακοράφα, από το πολιτικό κόμμα ΜέΡΑ25.

**ΣΟΦΙΑ ΣΑΚΟΡΑΦΑ (Εκπρόσωπος από το ΜέΡΑ25):** Ευχαριστώ πολύ, κ. Πρόεδρε. Αγαπητοί συνάδελφοι του Ιταλικού Κοινοβουλίου, ξεκινώντας θα ήθελα να εκφράσω τον βαθύτατο σεβασμό μας και την αναγνώριση προς τους Ιταλούς δικαστές για τις εμβληματικές αποφάσεις, για τις αποζημιώσεις των θυμάτων της ναζιστικής κατοχής στο Δίστομο. Βέβαια, υπήρξαν πιέσεις περί του αντιθέτου και δεν πρέπει να ξεχνάμε ότι από τους πρωτεργάτες της πίεσης ήταν και ο «Πράσινος» Γιόσκα Φίσερ. Έχει σημασία αυτό να το θυμόμαστε τώρα που οι Γερμανοί «Πράσινοι» βρίσκονται στο κατώφλι της εξουσίας - και το λέω αυτό, για να μην υπάρχουν αυταπάτες.

Πριν πέντε μήνες στα μέλη της αντίστοιχης Επιτροπής της Ιταλικής Γερουσίας, ανέφερα τους λόγους για τους οποίους το κόμμα μας, το ΜέΡΑ25, καταψήφισε την πρόσφατη συμφωνία των χωρών μας, για τις θαλάσσιες ζώνες. Είναι μια συμφωνία ετεροβαρής, που περιλαμβάνει μονόπλευρη παραχώρηση στην άσκηση της εθνικής μας κυριαρχίας. Επίσης παραβιάζει και την «αρχή της μέσης γραμμής» του Διεθνούς Δικαίου αφού ορίζει μειωμένη επήρεια των ελληνικών νησιών σε σχέση με τις απέναντι ιταλικές ακτές. Θεωρούμε ότι οι παραχωρήσεις αυτές έγιναν στο πλαίσιο μιας απόλυτα θνησιγενούς πολιτικής, της διαβόητης «Διπλωματίας των Αγωγών».

Ως προς τον EastMed. Τα πολυδιαφημισμένα κοιτάσματα, όπως το «Καλυψώ» της ιταλικής ΕΝΙ, το «Αφροδίτη» της Noble Energy και το «Γλαύκος» της ExxonMobil και της Qatar Petroleum, δεν έχουν τον απαιτούμενο όγκο για να δικαιολογηθεί ακόμα και από τους υποστηρικτές των εξορύξεων η κατασκευή ενός αγωγού τόσο υψηλού κόστους. Δεν πρέπει να έχουμε, λοιπόν, αυταπάτες. Η Αίγυπτος προτιμά να αξιοποιήσει τους τερματικούς της σταθμούς για υγροποίηση και διακίνηση όπως το Ιμπκού.

Ένας ακόμα αρνητικός παράγοντας είναι και η αντίθεση της Τουρκίας. Όλοι θυμόμαστε την ανοχή της ιταλικής Κυβέρνησης, όταν τον Φεβρουάριο του 2018 τουρκικά πολεμικά εμπόδισαν τη γεώτρηση της ιταλικής ΕΝΙ στην κυπριακή ΑΟΖ και δεν υπάρχει κανένα απολύτως στοιχείο ότι η σημερινή ιταλική Κυβέρνηση θα αντιδρούσε διαφορετικά. Επίσης, Ελλάδα και Κύπρος, υφίστανται μια άμεση επίθεση κλιμακούμενων διεκδικήσεων από την Τουρκία, που φθάνουν μέχρι την άμεση και ευθεία αμφισβήτηση κυριαρχικών δικαιωμάτων και κυριαρχίας, με πλήρη περιφρόνηση των αρχών του Διεθνούς Δικαίου. Δυστυχώς, κύριοι συνάδελφοι, σύμμαχες χώρες, δεν έχουν την αναμενόμενη και επιβαλλόμενη αποφασιστική στάση, για την αντιμετώπιση αυτής της κατάστασης.

 Ακόμα και στο πλαίσιο της Ευρωπαϊκής Ένωσης υπάρχει μια πολιτική απαράδεκτης θα έλεγα ανοχής, απέναντι στην απροκάλυπτη αυτή επίθεση εναντίον δύο μελών της και η ανοχή, κύριοι συνάδελφοι, οφείλω να πω ότι θεωρείται και ενθάρρυνση. Η Τουρκία λοιπόν, δεν διστάζει, για τους δικούς της σκοπούς, να στηρίζει τις ακραίες φιλοπολεμικές τάσεις στον ισλαμικό κόσμο και τέτοιες ακρότητες, άφησαν βαθιές και ανεπούλωτες πληγές στη Συρία. Τις ίδιες πολιτικές θέλει να εφαρμόσει τώρα και στην Βόρειο Αφρική και στη ζώνη του Σαχέλ. Αυτή η πολιτική πολλαπλασιάζει και επιτείνει τα προβλήματα της περιοχής.

 Είναι βέβαιο πως θα υποχρεώσει ακόμα και περισσότερους ανθρώπους να πάρουν το δρόμο της προσφυγιάς. Λόγω γεωγραφίας, ανεξάρτητα από τον τελικό τους προορισμό, ο πρώτος σταθμός τους θα είναι η Ιταλία και η Ελλάδα. Η Ευρωπαϊκή Ένωση λοιπόν, αντί να προσπαθήσει μεθοδικά να προστατεύσει τις συνθήκες ζωής στις βασανισμένες αυτές τις χώρες, επαναλαμβάνει, με εγκληματική συνέπεια, τα ίδια λάθη. Ενισχύει ακραία φανατικά και ρατσιστικά καθεστώτα, όπως είναι αυτά της Τουρκίας και του Ισραήλ. Τη ρατσιστική τους φύση άλλωστε, μας την έδειξαν απροκάλυπτα στην πολιτική εμβολίων κατά του Covid. Κούρδοι, Παλαιστίνιοι και Γεζίντι, όπως ξέρετε, έχουν την ίδια μοίρα.

Εν τω μεταξύ, αντί να απελευθερωθεί η πατέντα των εμβολίων κυριαρχεί η αντικοινωνική αγοραία λογική και η κερδοφορία των εταιρειών. Στην μετά Covid εποχή δεν υπάρχει καμία ουσιαστική προοπτική, για τις κατεστραμμένες οικονομίες αδύναμων χωρών και μικρομεσαίων νοικοκυριών. Αντί να αντιμετωπιστεί έγκαιρα η αναγκαία διαγραφή χρεών, η κυρίαρχη πολιτική επιλέγει, με το Ταμείο Ανάκαμψης, να ενισχύσει τους ήδη ισχυρούς. Η Ιταλία λοιπόν θα πάρει 192 δισεκατομμύρια ευρώ, από τα οποία, το 40% θα καταλήξει στον κατασκευαστικό τομέα.

 Αλήθεια, αναρωτιόμαστε, ποιο θα είναι το όφελος για τη μέση ή και την ακόμα πιο ευάλωτη ιταλική οικογένεια; Επίσης, θα επαναλάβω αυτό που είπα και στους συναδέλφους σας της Γερουσίας. Ποιο είναι το όφελος της μέσης ιταλικής οικογένειας, από το ότι η Τουρκία, τα τελευταία 50 χρόνια, έχει σχεδόν διπλασιάσει το ποσοστό της στις αγορές όπλων από την Ιταλία; Και εν τέλει, αρκεί αυτό το όφελος για να παραβλέπουμε τα προβλήματα που δημιουργεί το έλλειμμα δημοκρατίας στην Τουρκία και στους λαούς της; Και κάτι ακόμα: Έστω ότι αποτιμούμε αυτό το όφελος σε Χ ευρώ. Το αντίστοιχο κόστος, σε τι θα το μετρήσουμε; Στο πόσες ζωές καταστρέφονται; Σε αίμα; Σε πνιγμένους στη Μεσόγειο; Σε στοιβαγμένους σε σκηνές στη Μόρια και στο Καρά Τεπέ, ή στα κοντέινερ των Ιταλικών προαστίων;

Εδώ λοιπόν, έχουμε ένα θεμελιώδες πολιτικό πρόβλημα, που το ανατροφοδοτεί διαρκώς η κυρίαρχη ευρωπαϊκή πολιτική. Πολιτικοί με περιορισμένη εντολή, συνήθως τετραετίας δημιουργούν δυσμενέστατα προβλήματα σε προοπτικές δεκαετιών. Και ενώ ευθύνονται για τη γένεση των προβλημάτων, κατόπιν επικαλούνται, ότι αυτοί είναι και οι μόνοι που μπορούν να τα λύσουν. Το αποτέλεσμα είναι η διαρκής ανακύκλωση και επιδείνωση του προβλήματος. Το χρέος μας λοιπόν είναι να αντισταθούμε σ αυτήν την πραγματικότητα. Ιδίως εμείς οι δύο λαοί Ελλάδας και Ιταλίας, δεν έχουμε άλλο δρόμο, ακριβώς γιατί οι λαοί μας ανέδειξαν αξίες, όπως η αξιοπρέπεια και η ανθρωπιά.

Κλείνω, κ. Πρόεδρε, με ένα τελευταίο θέμα. Στις 30 Απριλίου ιταλική στρατιωτική μονάδα στο στρατόπεδο Folgore, έκανε επίσημο εορτασμό, για την κατάληψη της Κεφαλονιάς από τους αλεξιπτωτιστές του Μουσολίνι. Θεωρώ, κύριοι συνάδελφοι, ότι τέτοιες ενέργειες προσβάλλουν την ιστορική μνήμη και την αντιφασιστική συνείδηση και τον δύο λαών.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε την κυρία Σακοράφα.

 Θα ήθελα, στο σημείο αυτό και με τις αναφορές που έκανε η κ. Σακοράφα να αναδείξω μια άλλη πλευρά. Θυμίζω, κυρίες και κύριοι συνάδελφοι από την Ιταλική Βουλή, ότι η Ελλάδα φέτος, το 2021, γιορτάζει τα διακόσια χρόνια από την ανεξαρτησία της. Είμαστε μάλιστα σε ένα εμβληματικό κτίριο, αφού είναι το κτίριο στο οποίο στεγάστηκε ο πρώτος μονάρχης όταν η Ελλάδα απέκτησε την ανεξαρτησία της. Σήμερα βέβαια, στεγάζεται το Ελληνικό κοινοβούλιο.

Ήθελα απλώς να πω ότι η Ελλάδα, δεν ξεχνά και δεν ξεχνά εκείνους οι οποίοι προσέτρεξαν στα δύσκολα χρόνια, όπως τον αγώνα της ανεξαρτησίας μας το 1821 που διήρκησε περίπου ως το 1829, με την τελευταία μάχη που δόθηκε. Δεν ξεχνάω ότι πολλοί φίλοι από την Ιταλία, όπως και από άλλα κράτη και από την Ευρώπη και από την Αμερική, ήρθαν στην Ελλάδα, πάλεψαν μαζί με τους Έλληνες αγωνιστές στον αγώνα, για την αποτίναξη του Οθωμανικού ζυγού και πολλοί από αυτούς, σκοτώθηκαν μαζί με τους Έλληνες, έχυσαν το αίμα τους, για την ελευθερία της Ελλάδος.

 Θέλω να θυμίσω ότι ο Ιωσήφ Κιάπε ένας Ιταλός ήταν αυτός ο οποίος κατά τη διάρκεια της επανάστασης βοήθησε βγάζοντας και μια εφημερίδα εδώ στην Ελλάδα, για να ενημερώνει την κοινή γνώμη. Ο κόμης Γκάμπα ένας άλλος Ιταλός και σύντροφος φίλος του μεγάλου φιλέλληνα λόρδου Βύρωνα εξέδωσε την «telegrafo Greco» μία ελληνική εφημερίδα στο Μεσολόγγι την ιερή πόλη και από εκεί σε όλες τις γλώσσες στα αγγλικά στα γαλλικά στα ιταλικά στα γερμανικά, έστελνε την εφημερίδα αυτή, όπου μπορούσε, προκειμένου να ενημερώσει τη διεθνή κοινή γνώμη, για τον αγώνα που είχαν αναλάβει οι Έλληνες. Για όλα αυτά ευχαριστούμε τον Ιταλικό λαό. Η Ελλάδα δεν ξεχνά και πραγματικά, για την συμμετοχή των φιλελλήνων στον αγώνα της ανεξαρτησίας μας, οφείλουμε μια βαθιά ευγνωμοσύνη και αυτή η ευγνωμοσύνη, είναι διαρκής και παντοτινή.

 Κύριε Fassino Πρόεδρε της Ιταλικής Επιτροπής από την πλευρά μας, εμείς έχουμε ολοκληρώσει τον κατάλογο έχουμε δύο συναδέλφους είναι ο πρώην πρόεδρος της Ελληνικής Βουλής βουλευτής του κόμματος της Αξιωματικής Αντιπολίτευσης ο κύριος Νίκος Βούτσης, που ζήτησε να πάρει τον λόγο, για να χαιρετίσει τη σημερινή μας συνεδρίαση και ο κ. Δαβάκης έπειτα να πάρει το λόγο και αυτός . Εάν θέλετε να σημειώσετε κάτι και μετά να δώσουμε τον λόγο στους δύο συναδέλφους ή αν θέλετε να προχωρήσουμε. Επιλέξτε εσείς τη διαδικασία.

**FASSINO PIERO (Πρόεδρος της Ιταλικής Επιτροπής):** Υπάρχει άλλος ένας Ιταλός συνάδελφος που θα ήθελε να πάρει τον λόγο ο αξιότιμος κύριος BILLI και στη συνέχεια μπορούμε να συνεχίσουμε με τους δύο συναδέλφους από την Ελλάδα. Τον λόγο έχει ο κ. BILLI

**BILLI SIMONE: (LEGA-SALVINI PREMIER):** Ευχαριστώ πολύ. Κύριε Fassino ευχαριστώ την επιτροπή Εθνικής Άμυνας και εξωτερικών υποθέσεων της βουλής των Ελλήνων. Θα ήθελα για μία ακόμη φορά να υπογραμμίσω τη σημασία του ελεύθερου εμπορίου στην Ανατολική Μεσόγειο. Θα πρέπει να καταπολεμήσουμε την παράνομη διακίνηση ανθρώπων, για να σώσουμε ζωές και για να καταπολεμήσουμε όλους όσους πραγματικά εμπορεύονται ανθρώπινες ζωές. Ένα εμπόριο που πρέπει να καταδικάσουμε.

 Πραγματικά είναι πολλά τα κοινά ενδιαφέροντα ανάμεσα στην Ελλάδα και στην Ιταλία και βεβαίως είναι πολύ ισχυρός ο πολιτιστικός δεσμός που μας ενώνει, όπως υπογράμμισαν πολλοί συνάδελφοι. Οι χώρες της Μεσογείου, πρέπει να είναι ενωμένες. Πρέπει να πρέπει η φωνή τους να καταστεί περισσότερο ηχηρή γιατί οι πύλες τους είναι οι πύλες εισόδου στην Ήπειρό μας. Η Ευρώπη πρέπει να έχει πλήρη συνείδηση του ότι δεν πρέπει να αφήσει μόνες την Ελλάδα και την Ιταλία στο μέλλον όπως έπραξε στο παρελθόν. Θα πρέπει να ληφθεί υπόψη πολύ σοβαρά η συμπεριφορά της Τουρκίας προς όφελος της Ελλάδας και της Ιταλίας. Σας ευχαριστώ πολύ και δράττομαι της ευκαιρίας να σας χαιρετήσω για μία ακόμη φορά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Τον λόγο έχει ο κ. Βούτσης.

**ΝΙΚΟΛΑΟΣ ΒΟΥΤΣΗΣ:( Πρώην Πρόεδρος της Ελληνικής Βουλής):** Καλημέρα χαίρομαι που κάνουμε αυτή την συζήτηση. Κύριε Fassino, κυρίες και κύριοι συνάδελφοι της ιταλικής βουλής , προφανώς υπάρχουν ζητήματα στα οποία υπάρχει συμφωνία ή διαφωνία με την προηγούμενη έκθεση απόψεων εκ μέρους των κομμάτων της Ελληνικής αλλά και της Ιταλικής Βουλής αλλά αυτή είναι και η σημασία του διαλόγου τον οποίο κάνουμε με μία ευρεία ατζέντα. Θέλω, από την πλευρά μου να τονίσω ένα ζήτημα που αφορά στην πανδημία η οποία υπήρξε και υπάρχει ακόμα είναι παρούσα μια μεγάλη ιστορική τομή στις εξελίξεις, δυστυχώς, και με χιλιάδες και με εκατομμύρια θύματα συμπολίτες μας ανθρώπους σε όλο τον κόσμο.

 Πρόκειται για μια ιστορική τομή, η οποία προφανώς αναδεικνύει καινούργια επίδικα, καινούργια ζητήματα σε όλα τα θέματα και προκαλεί πολύ μεγάλες ανισότητες, καινούργιες ανισότητες και καινούργια ζητήματα, στα οποία θα πρέπει, ιδιαίτερα οι χώρες του Νότου και ως σύνολο, αν είναι δυνατόν, να έχουν τη δικιά τους αλληλέγγυα παρουσία.

Δεν είναι μόνο το μεταναστευτικό - προσφυγικό ζήτημα, για το οποίο, προφανώς θα πρέπει και μέσα από την αντίληψη της συμπαράστασης και της αλληλεγγύης σε αυτούς τους ανθρώπους, οι οποίοι αναγκάζονται να έρθουν ως μετανάστες και πρόσφυγες στην Ευρώπη, να εξεταστεί ως θέμα, αλλά είναι και άλλα πολύ σοβαρά ζητήματα, δηλαδή τα δικαιώματα σε όλους τους τομείς. Εννοώ τις τέσσερις γενιές πια δικαιωμάτων που μπαίνουν εν αμφιβόλω και χρειάζονται μία ευρεία συζήτηση ή εργασία.

Επίσης, το Ταμείο Ανάκαμψης, το οποίο θα πρέπει, κατά τη γνώμη μας, να εξελιχθεί σε ένα μόνιμο βραχίονα οικονομικής και κοινωνικής σύγκλισης και αλληλέγγυας αντιμετώπισης των χρεών. Το θέμα των πατεντών διεθνώς, που θα πρέπει να κοινωνικοποιηθούν ενόψει και της επόμενης κλιμάκωσης των κυμάτων της πανδημίας παγκοσμίως. Υπάρχουν, λοιπόν, πάρα πολύ σοβαρά ζητήματα και στο ζήτημα της συντηρητικής αναδίπλωσης την οποία παρουσιάζουν ορισμένες χώρες της Ευρωπαϊκής Ένωσης, θίγοντας τον ευρωπαϊκό νομικό πολιτισμό. Άρα, δεν πρέπει να επιτρέψουμε να επανέλθει η Ευρωπαϊκή Ένωση σε μια στρατηγική λιτότητας, να μην επιτρέψουμε να επανέλθουν τα σύμφωνα σταθερότητας και λιτότητας.

Σας επισημαίνω απλώς, κλείνοντας, ότι τα αντίστοιχα προγράμματα των Ηνωμένων Πολιτειών, που ο Πρόεδρος Μπάιντεν έχει εξαγγείλει, κάτω και από την παρουσία και την πίεση της αριστερής πτέρυγας του δημοκρατικού κόμματος, της Κορτέζ και του Σάντερς, αφορούν 4 τρισεκατομμύρια έναντι του Ταμείου Ανάκαμψης της Ευρωπαϊκής Ένωσης που είναι 750 δις, ενώ η Ευρωπαϊκή Ένωση έχει 120 εκατομμύρια κατοίκους επιπλέον.

Δεν πρέπει να μας ευχαριστημένοι αλλά ,τουλάχιστον, να δοθεί ένα μέλλον θετικό σε αυτά τα κονδύλια, στη μονιμοποίησή τους, για τις κοινωνικές και οικονομικές συγκλίσεις, που υπάρχουν και την αλληλέγγυα αντιμετώπιση των χρεών, έτσι ώστε η Ευρωπαϊκή Ένωση να μην υποστεί μια ακόμα μεγαλύτερη έξαρση και έκρηξη των ανισοτήτων. Σας ευχαριστώ πολύ, καλημέρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Βούτση.

Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ: (Πρόεδρος της Επιτροπής Εξοπλισμών):** Ευχαριστώ πολύ, κύριε Πρόεδρε, κυρία και κύριε Πρέσβη, αγαπητοί συνάδελφοι του Ελληνικού και του Ιταλικού Κοινοβουλίου, θέλω να εκφράσω τη χαρά μου, που για δεύτερη φορά έχουμε την δυνατότητα, να συζητήσουμε μαζί με τους Ιταλούς συναδέλφους μας, για τις διεθνείς εξελίξεις, κυρίως στην Περιφέρεια της Ανατολικής Μεσογείου, η οποία συγκεντρώνει ένα άμεσο ενδιαφέρον και των δύο χωρών μας. Παράλληλα θέλω συνεχίζοντας την πολύ ουσιαστική αναφορά, που έκανε ο Πρόεδρος της Επιτροπής μας, να πω και εγώ γιορτάζοντας τα 200 χρόνια της ελληνικής παλιγγενεσίας, ότι οι δεσμοί με την Ιταλία είναι βαθύτατοι μεταξύ Ελλάδας και Ιταλίας.

Θα έλεγα, μπορεί να πούμε και οι πιο βαθιοί δεσμοί που έχει η χώρα μας με άλλο ξένο κράτος ιστορικοί -μετά την Κύπρο εννοείται- ιστορικοί, παραδοσιακοί, πνευματικοί, πολιτικοί και κοινωνικοί. Στην Ιταλία μετακινήθηκε ο βυζαντινός πολιτισμός, εκεί τυπώθηκαν τα πρώτα βιβλία, καθώς επίσης και η πορεία των ηρώων Ιταλών φιλελλήνων, που ανέφερε ο Πρόεδρος. Θέλω και εγώ να επισημάνω τον Σανταρόζα τον μεγάλο Έλληνα φιλέλληνα, ο οποίος έδωσε τη ζωή του κατά την εκστρατεία του Ιμπραήμ στη Σφακτηρία το 1825 και τον οποίο τιμά η Ελλάδα, σαν να είναι ένα δικό της παιδί.

Θέλω, επίσης, να εκφράσω την ικανοποίησή μου για το γεγονός, ότι τα Ιταλικά Ναυπηγεία, έχουν καταθέσει προσφορά στο πλαίσιο της διεθνούς διαγωνιστικής διαδικασίας, για την απόκτηση τεσσάρων νέων μονάδων φρεγατών του Ελληνικού Πολεμικού Ναυτικού, καθώς και για τον εκσυγχρονισμό τμήματος του ήδη υπάρχοντος Ελληνικού στόλου επιφανείας.

Επιθυμώ να καλωσορίσω και ως πρόεδρος -όπως ανέφερε και ο κ. Πρόεδρος της Επιτροπής των Εξοπλιστικών Προγραμμάτων- αυτό το ενδιαφέρον και ανεξάρτητα από το αποτέλεσμα της διαδικασίας επιλογής, ελπίζω-ελπίζουμε όλοι, να αποτελέσει μια ευκαιρία, για περαιτέρω εμβάθυνση και συνεργασία των δύο χωρών μας και στον αμυντικό τομέα, αλλά και στον τομέα της Αμυντικής Βιομηχανίας.

Όσον αφορά το μεταναστευτικό το οποίο έθιξαν αρκετοί συνάδελφοι, είναι ένα θέμα που όντως μας απασχολεί έντονα ύστερα μάλιστα από την σημαντική απόφαση του Ευρωπαϊκού Συμβουλίου της 18ης Ιουνίου, με την οποία ανανεώθηκε η εντολή « Eu border assistance mission» στη Λιβύη για άλλα δύο χρόνια, είναι σημαντικό να τονίσουμε και να εξάρουμε –αν θέλετε- τις προσπάθειες που καταβάλλει η επικεφαλής της αποστολής η κυρία Ναταλίνα Τσέα, για να συνδράμει την Κυβέρνηση της Λιβύης, στο θέμα της φύλαξης των συνόρων και στο θέμα της καταπολέμησης της διακίνησης των ανθρώπων.

Πιστεύω, μάλιστα, ότι είναι αναγκαίο, να ενισχυθούν οι δραστηριότητες της αποστολής στα νότια και τα νοτιοδυτικά σύνορα της χώρας τα οποία αποτελούν και μεγάλο μέρος του μεταναστευτικού προβλήματος, που αντιμετωπίζουμε.

Κλείνοντας, κύριε Πρόεδρε, όσο περνάει ο καιρός γίνεται εμφανές και πρέπει να το πούμε -όλο και πιο εμφανές- ότι η Τουρκία αποτελεί μέρος του προβλήματος της αστάθειας στην Ανατολική Μεσόγειο και όχι μέρος της λύσης.

Όπως, λοιπόν, είπα και την προηγούμενη φορά που είχαμε συναντηθεί με τους συναδέρφους Ιταλούς. Εκτιμώ, ότι έχει έρθει το καιρός, να δείξουμε συντεταγμένα και από κοινού πως η Ευρωπαϊκή Ένωση, ως χώρα, ως χώρες μέλη της Ευρωπαϊκής Ένωσης, ότι οι απειλές κατά κρατών της, η συστηματική καταπάτηση του διεθνούς δικαίου, η παραβίαση των δημοκρατικών αρχών και της ελευθεροτυπίας και ο παρεμβατισμός σε εμφύλιες και διεθνείς συγκρούσεις είναι συμπεριφορές, που δεν ταιριάζουν σε ένα κράτος, που φιλοδοξεί και θέλει να διατηρεί καλές σχέσεις με την Ευρωπαϊκή Ένωση.

 Χαιρετίζοντας και πάλι την παρουσία της κυρίας και του κυρίου Πρέσβεως και των συναδέλφων βουλευτών, Ιταλών βουλευτών, ευελπιστούμε και προσδοκούμε σε μια νέα συνάντησή μας, για περαιτέρω επιμέρους συζητήσεις πάνω σε θέματα κοινού ενδιαφέροντος.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Δαβάκη.

Κύριε Fassino, φίλε Πρόεδρο της Επιτροπής Εξωτερικών, της Ιταλικής Βουλής, της Βουλής των Αντιπροσώπων ολοκληρώθηκε και ο κατάλογος από ελληνικής πλευράς των βουλευτών που ζήτησαν να πάρουν το λόγο και να κάνουν τις δικές τους παρεμβάσεις. Εάν από τη δική σας πλευρά δεν υπάρχει κάποιος άλλος ομιλητής, θα σας πρότεινα, να πάρετε το λόγο και να κλείσουμε κ. Fassino, την σημερινή, εποικοδομητική και γόνιμη συνεργασία μας.

**PIERO FASSINO (Partito Democratico):** Ευχαριστώ, κύριε Πρόεδρε. Δεν θα επαναλάβω τα θέματα που έθιξα προηγουμένως, θα ήθελα απλά να υπογραμμίσω την σύμπνοια που διακρίνει τις δύο χώρες, γύρω από το θέμα της μετανάστευσης, γύρω από την σταθερότητα και την ειρήνη στη Μέση Ανατολή, γύρω από το θέμα της σταθερότητας στην Ανατολική Μεσόγειο. Ως εκ τούτου, υπάρχουν ισχυρότατες βάσεις, για την περαιτέρω εδραίωση της συνεργασίας μας, σε ένα πλαίσιο ακόμα πιο δομημένο που θα μας επιτρέπει να συνεχίσουμε να συνεδριάζουμε από κοινού. Ευελπιστώ, ότι οι συνεδριάσεις μας άμεσα θα γίνονται και διά ζώσης. Θα θέλαμε πάρα πολύ να σας φιλοξενήσουμε εδώ στην Ιταλική Βουλή.

Θα ήθελα να προσθέσω κάποια επιπλέον θέματα, όσον αφορά την πανδημία. Δύο συνάδελφοι Έλληνες, ο κ. Μυλωνάκης και η κυρία Σακοράφα, έθιξαν πολύ σημαντικά θέματα. Εμείς, πλέον, έχουμε 35 εκατομμύρια πολιτών που εμβολιάστηκαν, πολλά εκατομμύρια ολοκλήρωσαν και τις δύο δόσεις και συνεχίζονται οι εμβολιασμοί. Ευελπιστούμε, εντός του τέλους του μήνα αυτού, να ξεπεράσουμε τα 42 εκατομμύρια εμβολιασμένων και εντός του Σεπτέμβρη να έχουμε ολοκληρώσει τον εμβολιασμό και με τις δύο δόσεις όλων των Ιταλών πολιτών. Σε εμάς, στην Ιταλία, η πανδημία βρίσκεται σε ξεκάθαρη πτώση, σε επίπεδο νέων κρουσμάτων, σε επίπεδο νοσοκομείων και σε επίπεδο θανάτων. Βεβαίως, έχει κινηθεί και η διαδικασία εμβολιασμού στα παιδιά, μεταξύ 12 και 18 ετών.

 Όσον αφορά στα εμβόλια που χρησιμοποιούμε, θα ήθελα να σημειώσω, ότι η μεγαλύτερη ποσότητα, η κυρίαρχη ποσότητα εμβολίων είναι της Pfizer πλέον, επίσης Moderna, Johnson και Astrazeneca, όμως τα εμβόλια της Astrazeneca δεν ξεπερνούν το 20% με 25% των εμβολίων που χρησιμοποιούμε συνολικά. Βεβαίως, είμαστε ανοικτοί σε όλα τα εμβόλια που θα εγκριθούν. Στόχος είναι η περαιτέρω διεύρυνση της χρήσης των εμβολίων. Συμφωνούμε με όλα όσα ελέχθησαν από Έλληνες συναδέλφους. Σαφέστατα, θα πρέπει τα εμβόλια να διασφαλίζονται για όλους, να υπάρχει ελεύθερη πρόσβαση, απομακρύνοντας τα εμπόδια, που απορρέουν από τους περιορισμούς των εξαγωγών και τις πατέντες.

 Δεν υπάρχει βεβαιότητα, γύρω από κάποια θέματα, αν στην Αφρική, στη Λατινική Αμερική και στην Ασία εξακολουθούν να υφίστανται πολύ κρίσιμες καταστάσεις γύρω από το θέμα της πανδημίας. Εμείς, εδώ στην Ευρώπη και στη χώρα μας, κάνουμε ότι μπορούμε, προκειμένου να διασφαλιστούν τα εμβόλια και στις χώρες αυτές. Η Ευρωπαϊκή Ένωση θα πρέπει να θεωρεί τις χώρες των Βαλκανίων ως χώρες σημαντικές, προς την επίτευξη αυτού του στόχου. Λέμε ότι θέλουμε τις χώρες των Βαλκανίων στην Ευρωπαϊκή Ένωση, αλλά μετά τα εμβόλια έρχονται από τη Ρωσία, από την Τουρκία και από την Κίνα σε αυτούς. Αυτό δεν είναι κάτι σωστό. Το αντιλαμβάνεστε. Άρα, λοιπόν, και σε επίπεδο πανδημίας, τα βαλκάνια πρέπει να αποτελέσουν προτεραιότητα, για την Ευρωπαϊκή Ένωση. Έγινε μια δήλωση πολύ σημαντική χθες, προς αυτήν την κατεύθυνση, με μία δήλωση των Προέδρων των Βαλκανικών χωρών σε συνεργασία με τον Πρόεδρο του Ευρωπαϊκού Κοινοβουλίου κ. Σασόλι. Η δήλωση αυτή, λοιπόν, εκφράζει αυτή την αξίωση και την ελπίδα επιτάχυνσης των εμβολιασμών.

 Κυρία Σακοράφα, δεν γνωρίζω το επεισόδιο στο οποίο αναφερθήκατε για την Κεφαλονιά. Κατακρεουργήθηκαν στην Κεφαλονιά χιλιάδες Ιταλών στρατιωτών και ο Πρόεδρος Τσάμπι, πρώην Πρόεδρος της Ιταλικής Δημοκρατίας, δεν υπήρξε θύμα βεβαίως. Επέζησε βέβαια, αλλά βίωσε αυτή τη θηριωδία. Εμείς ανέκαθεν θεωρούμε την Κεφαλονιά ως τόπο μαρτυρίου των στρατιωτών και των Ελλήνων και των Ιταλών και όλων όσων βεβαίως πολέμησαν, ενάντια στην ναζιστική κατοχή της Κεφαλονιάς και κάθε χρόνο πραγματικά τιμούμε όλους όσους έχασαν τη ζωή τους στο νησί αυτό.

Το έθιξε ο συνάδελφος κύριος Δαβάκης και τον ευχαριστώ. Ναι υπάρχουν πολλές οικονομικές σχέσεις μεταξύ των δύο χωρών. Είναι σημαντικότατοι εταίροι σε επίπεδο οικονομικών επαφών και σχέσεων και σαφέστατα αυτή είναι μία συνεργασία που μας ενδιαφέρει και θέλουμε να ενισχυθεί περαιτέρω και σε επίπεδο στρατιωτικό, σε επίπεδο τηλεπικοινωνιών, σε επίπεδο υποδομών στον τομέα της ενέργειας, σε επίπεδο συνεργασίας σε βιομηχανικό και ευρύτερο εμπορικό επίπεδο. Είναι σταθερές οι σχέσεις αυτές και δυναμώνουν όλο και περισσότερο.

Ευχαριστώ πολύ τον Πρόεδρο της Επιτροπής που θύμισε τα 200 χρόνια από την Ελληνική Ανεξαρτησία. Σας ευχαριστώ πολύ που αναφερθήκατε στην υποστήριξη πολλών Ιταλών που δεν εξέφρασαν απλά την υποστήριξή τους, αλλά πολέμησαν μαζί με τους Έλληνες για την κατάκτηση της ανεξαρτησίας. Θεωρούμε, λοιπόν, την επέτειο της Ανεξαρτησίας σας, κατά κάποιον τρόπο, επέτειο και για εμάς. Και σας ευχαριστώ πολύ που θυμίσατε τη συμβολή της χώρας μας.

Θα ήθελα να κλείσω καταθέτοντας δύο προτάσεις. Η πρώτη ήδη υπάρχει κατά κάποιον τρόπο. Θα θέλαμε να συνεχιστεί η συνεργασία μας με μία συνεργασία πιο δομημένη που θα δίνει τη δυνατότητα στις δύο Επιτροπές να συνεδριάζουν, να ανταλλάσσουν απόψεις και να μιλούν, γύρω από σημεία συμφωνίας ή διαφωνίας, έτσι ώστε να εδραιωθεί μία δομημένη σχέση, μεταξύ των δύο Κοινοβουλίων.

Η δεύτερη πρόταση που καταθέτω είναι να προβούμε σε μία κοινή δήλωση, γύρω από τα θέματα της μετανάστευσης. Μία δήλωση που θα μπορούσε να συνταχθεί από κοινού, για τη μετανάστευση. Μία δήλωση προς τον Πρόεδρο του Ευρωπαϊκού Κοινοβουλίου και τους Προέδρους των Κοινοβουλίων των κρατών-μελών και βεβαίως των Προέδρων των Επιτροπών Εξωτερικών Υποθέσεων. Δηλαδή, να εκφράσουμε το αίτημα να υιοθετήσει η Ευρωπαϊκή Ένωση μία διαφορετική μεταναστευτική πολιτική. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Εμείς ευχαριστούμε πολύ τους Ιταλούς συναδέλφους μας που σήμερα κατέθεσαν τις απόψεις τους και συμμετείχαν σε αυτή τη δεύτερη συνεδρίαση. Κύριε Fassino, ήδη νομίζω ότι θέσαμε τα θεμέλια, για την τρίτη συνεδρίαση. Την αποδεχόμαστε με πολύ μεγάλη χαρά την πρότασή σας και την πρώτη και την δεύτερη πρόταση, για μια κοινή δήλωση. Εμείς θα πάρουμε από την πλευρά μας την πρωτοβουλία να ετοιμάσουμε ένα σχέδιο, να σας το στείλουμε, να το εξετάσετε, να κάνετε τις παρατηρήσεις σας ή αν επιθυμείτε εσείς να μας στείλετε ένα βασικό κείμενο και να τοποθετηθούμε κι εμείς. Με οποιοδήποτε τρόπο θα συνεργαστούμε, είτε απευθείας οι δυο μας είτε μέσω των συνεργατών μας, για να το κάνουμε στις αμέσως προσεχείς ημέρες. Χαίρομαι ιδιαίτερα που αναφέρατε την ιταλική συμμετοχή στην ελληνική επιχειρηματική δραστηριότητα.

Βεβαίως, έχουμε μεγάλες εταιρείες. Στον τομέα των μεταφορών η FERROVIA, η CARGAS στον τομέα της ενέργειας, η ERGON και άλλες εταιρείες μεγάλες. Η Ελλάδα καλωσόρισε από την πρώτη στιγμή τις εταιρείες αυτές που συμμετέχουν στην ανάπτυξη της εθνικής μας οικονομίας και φυσικά και των δικών τους συμφερόντων, όπως πάντοτε συμβαίνει. Η Ελλάδα είναι μια ανοιχτή χώρα και, βεβαίως, προσπαθώντας να επιταχύνουμε το ρυθμό της ανάπτυξης κάθε ξένη επένδυση με τους όρους τους οποίους βεβαίως, πάντοτε τηρούμε, είναι καλοδεχούμενη και ευπρόσδεκτη. Τέλος θα ήθελα και εγώ να παρακαλέσω, κύριε Fassino, να υποβάλλω, δηλαδή, μια πρόταση και να παρακαλέσω να τη σκεφθείτε και να το συζητήσουμε είτε οι δυο μας σε μία νεότερη συνεργασία μας- τηλεδιάσκεψη, είτε και με τους συνεργάτες μας.

 Αφού κάναμε αυτή την προσπάθεια και εμείς χαιρόμαστε, γιατί παρόμοιες συνεδριάσεις, όπως η δική μας η σημερινή, έχουν γίνει και με την αντίστοιχη Επιτροπή Εξωτερικών Άμυνας και Ενόπλων Δυνάμεων της Γαλλικής Εθνοσυνέλευσης και αντίστοιχα και με το Ισπανικό Κοινοβούλιο με την αντίστοιχη Επιτροπή και με το Πορτογαλικό Κοινοβούλιο. θα σας πρότεινα να σκεφτείτε μήπως αξίζει να κάνουμε στο πλαίσιο της κοινοβουλευτικής διπλωματίας την προσπάθεια αυτό το εγχείρημα, να γίνει ένα εγχείρημα μιας κοινής συνεδρίασης και η πρότασή μας είναι η δική σας Επιτροπή να συμμετάσχει και να προτείνουμε αντίστοιχα και στη Γαλλική και στην Ισπανική Επιτροπή και φυσικά η Ελληνική Επιτροπή και η Κυπριακή Επιτροπή, γιατί είχαν και εκλογές στην Κυπριακή Δημοκρατία και προέκυψε μια νέα Επιτροπή, να κάνουμε μία κοινή συνεδρίαση, όπως τονίσατε δομημένη σε κάποιους κανόνες, για να μπορέσει αυτό να είναι λειτουργικό με μία Ατζέντα, με συγκεκριμένους χρόνους και με Εισηγητές.

Νομίζω, λοιπόν, ότι μια τέτοια σύσκεψη θα έδινε την ευκαιρία να ακούσουμε ενδιαφέρουσες απόψεις και γιατί όχι να υιοθετήσουμε και κοινές σκέψεις, κοινές θέσεις. Με αυτή την σκέψη και εγώ από την πλευρά μου σας ευχαριστώ πάρα πολύ. Ευχαριστώ όλους τους συναδέλφους του Ιταλικού και του Ελληνικού Κοινοβουλίου, για τη συμμετοχή τους στη σημερινή συνεδρίαση. Ευχαριστώ ιδιαιτέρως τον Ιταλό Πρόεδρο που ήταν και δική του πρόταση να προχωρήσουμε σε αυτή την δεύτερη συνεδρίαση.

 Να συγχαρώ για άλλη μια φορά τον κύριο Migliore και να πω, κύριε Fassino ότι όταν σας γνώρισα, γνώρισα έναν συνάδελφο από την Ιταλική Βουλή, που πραγματικά με τις προτάσεις του, άνοιξε δρόμους συνεργασίας και στο επίπεδο της κοινοβουλευτικής διπλωματίας. Σήμερα μετά από τις επανειλημμένες επαφές μας θέλω να χαιρετίσω όχι απλώς τον συνάδελφο Πρόεδρο της αντίστοιχης Επιτροπής Εξωτερικών του Ιταλικού Κοινοβουλίου, αλλά να χαιρετίσω τον φίλο Piero στη Ρώμη από την Αθήνα. Να είστε καλά. Ευχαριστούμε πάρα πολύ για τη συμμετοχή σας.

**PIERO FASSINO (Partito Democratico)**: Ευχαριστούμε πολύ, κύριε Πρόεδρε. Αποδέχομαι τις προτάσεις σας. Όσον αφορά τη διμερή δήλωση, γύρω από την μετανάστευση, αν συμφωνείτε, μπορούμε να σας αποστείλουμε ένα κείμενο σε λίγες μέρες από τώρα, ίσως αύριο ή μεθαύριο. Εσείς θα το αξιολογήσετε, θα το εξετάσετε και αν έχετε συμπληρωματικές προτάσεις ή διορθωτικές προτάσεις, θα μπορούσατε να τις υποβάλετε και εσείς μετά από μία - δύο ημέρες.

Αποδέχομαι και τη δεύτερη πρόταση και καταθέτω μία πρόταση και εγώ με τη σειρά μου.

Υπάρχει ένα φόρμα, ήδη, έτοιμο επιστολής προς τους Προέδρους των Κοινοβουλίων, προς τους Προέδρους των άλλων χωρών. Θα μπορούσαμε, λοιπόν, βάσει αυτού του φορμάτ, αυτού του σχεδίου να προτείνουμε τη συνεδρίαση αυτή την κοινή, που προτείνετε και εσείς και να ξεκινήσουμε, από κοινού μια πολυμερή συνεργασία. Θα μπορούσαμε, λοιπόν, να προβούμε σε μια επιστολή, σύμφωνα με αυτό το έντυπο και να την αποστείλουμε στους συναδέλφους.

 Θα μπορούσαμε, λοιπόν, να έρθουμε σε επαφή με τους συναδέλφους των χωρών αυτών και να εκφράσουμε επισήμως την επιθυμία μας, για αυτού του είδους τη συνεδρίαση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εμείς σας ακούσαμε πολύ καθαρά παρά τα τεχνικά προβλήματα, κύριε Πρόεδρε. Με μεγάλη χαρά, λοιπόν, μαζί με το σχέδιο αυτό για την κοινή δήλωση, για το μεταναστευτικό, αν έχετε την καλοσύνη στείλτε μας αυτή τη φόρμα, για μια επιστολή και προς τους υπόλοιπους συναδέλφους μας και να προχωρήσουμε όλη αυτή την προεργασία, για να το κάνουμε πράξη. Νομίζω ότι θα είναι πολύ χρήσιμο και εποικοδομητικό για όλες τις πλευρές.

Σας ευχαριστούμε, κύριε Fassino.

Ευχαριστούμε πολύ τη Ρώμη, την Ιταλική Βουλή, για αυτή τη συνεργασία από την Αθήνα, από το Ελληνικό Κοινοβούλιο. Καλό σας απόγευμα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καιρίδης Δημήτριος, Κεδίκογλου Συμεών (Σίμος), Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Κεγκέρογλου Βασίλειος, Φραγγίδης Γεώργιος, Γρηγοριάδης Κλέων, και Σακοράφα Σοφία.

Τέλος, και περί ώρα 13:1O’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**